
ARUBA Tourism Authority (A.T.A) ta comparti tendencia di gasto 
na Aruba pa Q2 2024, caminda cu Restaurants & Dining ta e cate- 
goria caminda cu e bishitante ta gasta mas ora cu e ta na Aruba. 
Un indicacion cu Aruba tin e potencial di sigui desaroya su oferta 
culinario y promove esaki mas internacionalmente. Conforme 
informacion di tarheta di credito visa, una bes cu e turista ta na 
Aruba y ya a regla su estadia y vuelo, locual e ta keda genera mas 
ta locual e ta gasta na “Restaurants & Dining”. Esaki a subi cu 
17.9% den Q2 2024, compara cu e mesun temporada den 2023. 
A.T.A. ta monitorea patronchi di gasto a base di varios estadistica 
entre otro pa medio di visa, master card, encuestanan y Banco 
Central di Aruba. 


Ta di menciona cu A.T.A. ta sigui pone enfasis riba e modelo 
di “High Value-Low Impact” cu ta para pa un balans entre 
cuater pilar cu ta e ‘Calidad di Bida di e residente’, ‘Calidad 
di Experiencia di e Bishitante’, ‘Proteccion y Preservacion di 
Naturalesa & Medio Ambiente’, y ‘Contribucion Economico na 
nos isla’. E meta ta pa sigui mantene esfuersonan den linea 
segun e balans menciona, y logra aumenta e entrada propor- 
cionalmente mas cu e volumen cu nos destinacion ta ricibi, 
teniendo na cuenta e 4 pilarnan como tambe capacidad di carga. 


ACTUALISACION DEN E INDUSTRIA DI TURISMO: 
VOLUMEN (“STAYOVER”) TA CRECE CU 9.4% DEN JULI 2024 
COMPARA CU JULI 2023 
Conforme e demanda por bay mira tambe cu e aeroplanonan 
lo sigui expande capacidad y asina permitiendo nos captura e 
demanda. Den juli 2024, Aruba a ricibi un total di 123,437 bishi- 
tante “stayover”, esaki ta un crecemento di 9.4%, si compara cu 
juli 2023, unda a ricibi 112,874 bishitante “stayover”. 


MERCADO Y CATEGORIANAN DI ACOMODACION 
Den juli 2024, 78.5% di e total di e bishitantenan “stayover” pa 
Aruba a bishita for di Norte America, 4.4% a bishita for di Europa, 
14.2% a bishita for di Latino America y 2.8% tawata procedente 
di otro partinan di mundo. 


Mirando e categorianan di acomodacion, den juli 2024 25.7% di 
bishitante a keda den hotelnan European Plan, 16.7% a keda den 
hotelnan All-Inclusive, 25.5% a keda den Timeshare, y 32.1% a 
keda den otro tipo di acomodacion, conoci tambe como short- 
term vacation rentals 


SHORT-TERM VACATION RENTALS (STVR) 
A.T.A. tin acceso na un plataforma unda por wak e cantidad di 
cas, apartamento y villas cu ta wordo uza como vacation rentals 
como tambe e prijs averahe pa anochi, e ocupacion y un calcu- 
lacion di e entrada cu esakinan ta genera. Den 2023, segun un 
estudio, A.T.A. a logra actualisa inventario di Condominiums exis- 
tente y condominiums cu actualmente ta na caminda pa reali- 


sacion, y lista actualisa di luga di estadia cu no ta un hotel pero 
cu si ta disponibel na e turista cu ta keda na Aruba pa un corto 
tempo. 


Si compara juli 2024 cu juli 2023 por wak cu e ocupacion averahe 
di e acomodacionnan aki a subi cu 4.1 punto di porcentahe, for 
di un averahe di 46.4% na juli 2023 pa un averahe di 50.5% na 
juli 2024. 


Den caso di entrada, si compara juli 2023 cu juli 2024 por wak 
cu e categoria a genera un crecemento den entrada di 19.84%. 


2024 (YEAR TO DATE) 
Te cu juli 2024, Aruba a ricibi un total di 861,128 bishitante 
“stayover”, esaki ta un crecemento di 17.5% compara te cu juli 
2023, unda a ricibi 732,593 bishitante “stayover”. Ora ta yega na 
lider den mercado, te cu juli 2024, 81.1% di e bishitantenan ta di 
Norte America, 4.5% ta di Europa, 12% ta di Latino America, y 
2.4% tawata procedente di otro partinan di mundo. 


Bishita www.ata.aw pa ricibi A.T.A. su ‘Statistical Monthly Report’ 
tur luna. Pa mas informacion of pregunta por contacta Melanie 
Kelly na m.kelly@aruba.com 


Un Impacto Positivo den e Crecemento di 


Gasto di ‘Restaurants & Dining’ den Q2 2024 

TA impresionante loke Minister Ursell Arends a caba di haci 
cu su intencion di lucha contra di corupcion cu el a constata 
cu permisonan di taxi, hasta indicando cu su persona lo no 
bira un di tres minister cu lo wordo persigui pa corupcion. 


Cu e palabra integridad den su cabes, Minister Arends a 
dicidi cu ta basta, a acusa gobiernonan di ultimo decadanan, 
entre nan gobiernonan di MEP, di a sostene corupcion cu 
permiso di taxi y cu e asunto aki tin cu stop finalmente y cu 
e lo percura p’esaki. 


Segun Minister di RAIZ, el a laga formalisa dos ‘Ministeriele 
Beschikking’ conoci ultimo tempo como MB, caminda den 
un di nan a “oficialisa” e maneho cu Minister y gobierno lo 
sigui pa loke ta otorgamento di permiso di taxi. 


MB conoci como MB 1, ta determina cu tur taxista cu tin 
un permiso di taxi, lo no por pasa e permiso aki pa un otro 
persona, sea famia of otro hende y cu e lo tin entrega e 
permiso aki bek na gobierno cu lo determina kico lo pasa cu 
esaki. 


  E di dos MB ta determina e maneho cu Minister Arends 
kier hiba pa loke ta permiso di autonan di transporte O y T 
caminda ta determina e cantidad di turista cu lo ser permiti 
pa taxistanan transporta turistanan, loke e taxistanan no tin 
problema cu esaki. 


Dialuna ultimo, Minister Arends a anuncia cu el a introduci 
den nomber di Gabinete Wever Croes II, un di tres MB cu 
cual ta sigura cu lo bin c’un comision di cinco persona, cu 
lo conseha minister tur loke tin di haber cu otorgamento di 
permiso di taxi. 


Taxistanan no ta contento cu ultimo desaroyonan y awor ta 
exigiendo pa Parlamento yama un reunion publico pa atende 
cu Minister Arends caminda nan ta spera cu di e forma aki lo 
por forsa e mandatario pa anula por completo MB-1 pa loke 
t’e asunto di otorgamento di permiso pa taxi y con esaki lo 
wordo maneha for di prome di September 2024. 


 Loke ta resalta y cu taxistanan no a papia ariba t’e hecho 


cu Minister di Transporte a presenta un di tres MB caminda 
ta nombra un comision den cual taxistanan tin represent- 
ante pa asina atende cu e asunto di permiso, esta cu si un 
miembro di famia lo por hereda e permiso for di e doño 
inicial. 


Ta con e dos MB nan lo tin cu funciona ya cu Minister 
Arends NO a anula e MB 1 caminda ya a keda determina 
cu permisonan di taxi ta bin bek pa gobierno y lo no ser 
permiti pa pasa esakinan pa un otro persona mientras cu 
awor tin un di tres MB caminda segun e mandatario lo tin 
un comision cu ta bay conseha e minister si traspaso di un 
permiso ta permisibel si of no. 


Awor tin un situacion caminda un comision lo bay atende 
cu otorgamento di permiso di taxi cual ya lo a wordo regla 
caba pa MB 1 den cual ta determina cu NO ta ser permiti pa 
pasa permiso di taxi di un hende pa otro y cu tin cu entrega 
e permiso aki bek na gobierno. 


Tin un ambiente tenso den taxistanan cu no tin confiansa 
mas den Minister Ursell Arends pero en spera di un reunion 
publico di Parlamento, caminda posiblemente nan ta kere cu 
lo tin un mocion di desconfiansa contra di Minister Arends 
pa resolve e conflicto aki y si esaki no prospera accion lo 
sigui atrobe. 


Nomber y adres conoci cerca redaccion 


OPINION PUBLICO 


Taxistanan kier reunion publico 
di Parlamento contra di Minister 

DIA 31 di Mei 2024, gobierno di Aruba a firma un acuerdo cu 
e compania Andicuri Oil & Gas Exploration,cu ta un sucursal 
di Armstrong Oil & Gas Exploration, pa exploracion areanan 
den lama rond di Aruba, pa posibel seccionnan grandi 
cu lo tin gas y petroleo. N’e ocasion ey, CEO di Arnstrong 
International LLC, a sigura cu e sucursal di Andicuri, den e 
proximo 18 luna lo cuminsa cu henter e proceso pa studia 
y determina na unda lo tin posibilidad grandi pa haya gas 
y petroleo. Na mes momento a anuncia tambe un acuerdo 
logra cu e compania petrolero REPSOL di Spaña, cu ya den 
tempo di gobierno di AVP, a haci diferente exploracion di 
areanan caminda lo por haya gas y petroleo. 


Sr Armstrong a mustra na momento di firma e acuerdo cu 
gobierno di Aruba, cu e prome paso ta pa ehecuta trabaonan 
geofisica y geologico cu speransa cu esakinan lo identifica 
diferente localidad caminda lo por bay bora pa petroleo y 
gas den e proximo 18 luna. Sinembargo awe 4 di September 
cu ta practicamente 4 luna despues cu a anuncia cu lo inicia 
e investigacion ariba menciona, ningun boramento a tuma 


luga y tampoco ni Andicuri Oil & Gas y tampoco e compania 
madre, Armstrong International LLC,oficialmente a anuncia 
cu e proceso aki a inicia. Ningun caminda tin informacion 
oficial cu e proceso cu lo a tuma18 luna pa ehecuta, a inicia y 
ta mustra cu den e prome lunanan aki, ningun resultado posi- 
tivo a ser logra. Informacion publica di e compania Mericano 
ta bisa lo siguiente: “So far, drilling for oil in four areas (loca- 
tions) in Aruba’s territorial waters had little success.” 


Na mes momento e informacion ta subraya cu e compania 
Repsol tampoco a logra di haya algo di petroleo y gas indi- 
cando: “According to Bill Armstrong, CEO of Armstrong 
International LLC, the company Repsol has made some 
attempts and found nothing,” pero na mes momento tambe 
ta señala cu “the areas identified by Armstrong seem more 
promising.” 
El a sigui mustra cu “Our preliminary geological and geophys- 
ical work indicates that there are multiple large play oppor- 
tunities in Aruban waters with look-alike fields in the nearby 
countries of Venezuela, Trinidad-Tobago, Colombia and 
Guyana. Aruba is essentially unexplored.” 
Sinembargo te ainda no tin indicacion cu a inicia cu e parti 
principal di exploracion cu ta e boramento pa mira su lo tin 
petroleo y gas den lama rond di Aruba. 


Proceso exploracion di gas y 
petroleo no a cuminsa ainda 

DESPUES cu studiantenan na Aruba termina nan aña escolar y 
ta cla pa embarca riba e siguiente capitulo di nan bida, e tran- 
sicion for di academia p’e mundo real hopi biaha ta trece un 
‘realitycheck’ cu ta haci bo realisa con cos ta. E idealismo y 
soñonan cultiva durante dianan di scol por clash cu e comple- 
hidad di bida adulto, particularmente den un economia di isla 
chikito manera esun di Aruba. Compronde e retonan aki ta 
crucial pa graduadonan nobo mientras nan ta sigui padilanti. 


Un di e prome obstaculonan cu graduadonan ta enfrenta ta 
drenta un mercado laboral competitivo. A pesar di un back- 
ground educativo solido, hopi adulto hoben ta haya cu opor- 
tunidadnan di trabou na Aruba por ta limita, specialmente 
den areanan specialisa. E economia di e isla, fuertemente 
dependiente di turismo y hospitalidad, no semper por ofrece 
e opcionnan di carera diverso cu graduadonan por spera. 
Consecuentemente, hopi hoben ta haya nan mes den posi- 


cionnan di nivel di entrada of rolnan no relaciona cu nan campo 
di estudio, cual por ta desalentador y financieramente dificil. 


E costo di bida di Aruba ta presenta un otro reto significante 
pa graduadonan nobo. Mientras e isla ta gaba di un calidad di 
bida halto, esaki ta bin cu un prijs. Vivienda, utilidad y gastonan 
diario por consumi un gran porcion di un salario inicial, lagando 
poco espacio pa spaar of pa gastonan discrecional. Pa hopi 
adulto hoben, maneha e gastonan aki riba un entrada limita ta 
bira un acto di balansa cu ta rekeri presupuesto cuidadoso y 
planificacion financiero. 


Construi un red profesional ta crucial pa avansa den carera, 
pero hopi graduado ta haya nan mes ta cuminsa for di cero. 
Den un comunidad chikito manera Aruba, oportunidadnan pa 
networking por ta menos, y kibra den circulonan ya estableci 
por ta un reto. Esaki por impacta perspectivanan di trabou y 
crecemento di carera, como cu tin conexionnan hopi biaha ta 
hunga un rol crucial den haya oportunidadnan y avansa profe- 
sionalmente. 


E presion di adapta na responsabilidad adulto por tin un efecto 
negativo riba salud mental. E stress di sigura empleo stabiel, 
maneha finansa, y trata cu e expectativanan di famia y sociedad 
por ta abrumador. Graduadonan por enfrenta sentimentonan 
di ansiedad, incertidumbre, y isolacion mientras nan ta nabe- 
gando e retonan nobo aki. Ta esencial pa reconoce y adresa e 
preocupacionnan di salud mental aki, buscando apoyo ora ta 
necesario y practicando cuido propio. 


Na Aruba, expectativanan cultural y familiar por agrega un 
otro capa di complehidad. Por tin presion pa conforma na 
rolnan tradicional of pa cumpli cu cierto puntonan di refer- 
encia di exito, manera cuminsa un famia of sigura un trabou di 
status halto. E expectativanan aki por crea stress adicional y 
por no semper alinea cu aspiracionnan personal of e realidad 
di e mercado laboral. 


E transicion for di bida studiante p’e mundo real na Aruba ta 
presenta un set unico di retonan. Graduadonan mester nabega 
un mercado laboral competitivo, costo di bida halto y e presion 
di expectativanan cultural mientras ta mantene nan bienestar 
mental. Door di prepara p’e realidad aki y adopta strategianan 
proactivo, graduadonan nobo por maneha e complehidad di 
bida adulto miho y habri caminda pa un futuro exitoso y satis- 
factorio na Aruba. Comprende e retonan aki di antemano por 
yuda haci e transicion mas suave y establece e base pa exito 
a largo plaso. 


Air Navigation Services Aruba N.V. (ANSA) is responsible for providing safe, efÏcient and reliable 


air navigation services to the aviation industry. ANSA is looking for: 


Aeronautical Information OfÏcer 


The Aeronautical Information OfÏcer (AIO) is responsible for the provision of services associated 
with the submission of flight plans, the distribution and reception of messages of air trafÏc services 


(ATS) and for ensuring the timely flow of aeronautical information/data necessary for the safety, 


regularity and efÏciency of ATS. 


Aeronautical Information OfÏcer Responsibilities 
• Receive, validate, and process flight plans submitted by pilots or airline operators. 
• Provide aeronautical information to pilots, air trafÏc control and other relevant units (flight plans, 
alerting messages and pre-flight information, including NOTAMs (Notices to Airmen)). 
• Request NOTAMs to AIS (Aeronautical Information Service) for publication. 


Requirement/Profile: 
• HAVO or EPI diploma with Mathematics and English; 
• Relevant work experience is a plus; 
• Good oral and written communication skills in English, Papiamento, Dutch, and Spanish; 
• Possesses analytical skills; 
• Knowledge of Microsoft OfÏce and related software; 
• Able to work under pressure; 
• Highly motivated and with a positive attitude; 
• Change-oriented; 
• Diligent, accurate and able to work independently; 
• Integrity and with a professional attitude; 
• Result and customer oriented; 
• Social skills and team player; 
• Self-reflective and improvement oriented; 
• Flexible and able to work shifts, weekends, and holidays. 


If this position appeals to you and you meet the job requirements and profile, please send your 
application letter and CV with copy of diplomas, recommendation letters, list of references and 
certificate of good conduct not later than September 18, 2024, to our HR ofÏcer e-mail: oliver. 
clark@ansa.aw. A security screening (“veiligheidsonderzoek”) by the VDA as well as a capability, 
psychological and medical assessment will form part of the hiring process. For more information 
about ANSA, visit our website www.ansa.aw 


‘Realitycheck’ pa graduadonan: 


E dificultadnan di bida na Aruba 

NA Aruba, e acto di husga otro hende, aunke hopi biaha ta ser mira como 
un parti natural di interaccion social, por tin efectonan profundamente 
destructivo riba individuo y e comunidad como un totalidad. E naturalesa 
uni di nos sociedad di isla, combina cu e influencia penetrante di medi- 
onan social, ta engrandece e impactonan aki, revelando con dañino (pre) 
huicionan por ta ora nan bay for di control. 


Na Aruba, unda conexionnan comunitario y familiar ta profundo, huicionan 
personal por ta particularmente duro y invasivo. Ora individuonan ta wordo 
husga basa riba informacion superficial of incompleto, e consecuencianan 
por ta severo. Esaki por hiba na angustia personal significante, afectando 
salud mental y autoestima. Por ehempel, hobennan cu ta enfrenta critica 
pa nan escogencia di carera of decisionnan di estilo di bida por experi- 
encia ansiedad aumenta y sentimentonan di isolacion. E impacto negativo 
di tipo di huicionan asina por ta duradero, afectando e confiansa di indi- 
viduonan y nan habilidad pa contribui positivamente na comunidad. 


Huicio publico, specialmente ora amplifica a traves di medionan local 
of plataformanan social, por empeora e efectonan negativo di critica 
personal. Na Aruba, e scrutinio publico por rapidamente bira un stigma 
social, unda individuonan ta wordo inhustamente etiketa of exclui basa 
riba opinion publico en bes di nan accionnan of caracter real. Esaki por 
hiba na un ciclo di exclusion social, unda individuonan ta wordo margin- 
alisa y nan contribucionnan na sociedad ta disminui. Tipo di stigma aki no 
solamente ta daña esnan cu t’e blanco pero tambe ta mina e cohesion y 
apoyo mutuo di e comunidad. 


E impacto destructivo di huicio den sociedad Arubano 


Medionan social na Aruba a intensifica e 
alcance y impacto di huicio. Plataformanan 
online por plama opinion y criticanan rapida- 
mente, hopi biaha sin e contexto completo of 
comprension di e situacion. Esaki por hiba na 
“cultura di cancelacion,” unda individuonan 
ta enfrenta berguensa publico y daño na nan 
reputacion basa riba informacion parcial of 
distorsiona. E huicionan lihe y hopi biaha duro 
haci online por destrui careranan, relacionnan, 
y bienestar personal, lagando cicatriznan 
duradero riba individuonan y contribuyendo 
na un cultura di miedo y division. 


E naturalesa destructivo di huicio ta extende 
mas aleu cu casonan individual y ta impacta 
harmonia comunitario. Ora huicionan bira 
generalisa, nan por crea un atmosfera di 
desconfiansa y hostilidad. Hende por bira reti- 
cente pa participa den dialogo habri of apoya 
otro, temiendo huicio of reaccion negativo. 
Esaki ta mina e sentido di comunidad cu ta 
crucial pa un sociedad di apoyo y prosperidad. 
E fragmentacion resultante por erosiona e 
aspecto social, haciendo mas dificil p’e comu- 
nidad uni y adresa retonan colectivo. 


Pa contraresta e efectonan destructivo di 
huicio, ta esencial pa fomenta un cultura di 
empatia y comprension na Aruba. Encurasha 
interaccionnan respetuoso y enfoca riba feed- 
back constructivo en bes di critica por yuda 
mitiga daño. Apoya individuonan a traves di 
refuerso positivo y dialogo habri por construi 
un comunidad mas inclusivo y di apoyo. Door 
di adresa e causanan principal di huicio y 
promove respet mutuo, Aruba por crea un 
sociedad mas resiliente y harmonioso. 


Na Aruba, e impacto destructivo di huicio riba 
individuonan y e comunidad no por wordo 
subestima. E consecuencianan personal y 
publico di huicionan duro of sin base por hiba 
na daño significante, afectando salud mental, 
cohesion social, y confianza comunitario. 
Door di priorisa empatia y dialogo respetuoso, 
nos por mitiga e efectonan aki y construi un 
sociedad mas solidario y uni. Compronde 
e potencial dañino di huicio t’e prome paso 
pa fomenta un comunidad mas compasivo y 
resiliente. 


9 
Diaranson, 4 September 2024 
LOCAL 
AWEMainta 


NA Aruba, unda e calidad di transporte 
publico ta laga di desea, transporte ilegal di 
pasahero, hopi biaha yama “taxi pirata,” ta un 
fenomeno creciente. 


E transporte informal aki ta provee un nece- 
sidad esencial pa hopi habitante cu no por 
paga un auto propio, pero e ta trece tambe 
riesgonan considerabel cu ne. Aunke e ta 
pasando pa añanan caba, e ta keda prohibi, 
y e consecuencianan por ta serio, tanto pa 
pasahero como pa chauffeur. 


E necesidad di transporte ilegal di pasahero 
E nucleo di e problema ta sinta den e servi- 
cionan di transporte publico deficiente riba 
e isla. Busnan ta core iregular y e rutanan 
disponibel no ta cubri semper e areanan 
remoto unda hende ta biba of traha. 


Pa hopi, cumpra un auto propio ta financiera- 
mente imposibel, locual ta haci nan dependi- 
ente di transporte ilegal pa yega na tempo na 
trabou, scol of otro destinacionnan. E nece- 
sidad aki ta forsa hopi habitante den man 
di chauffeurnan no regula, a pesar di e ries- 
gonan inherente. 


Riesgo pa pasaheronan 
Uza transporte ilegal ta trece varios riesgo 
cu ne pa pasaheronan. Sin permiso, no tin 
garantia cu e chauffeur a pasa un control di 
antecedente of cu e vehiculo ta sigur. Tambe 
no tin seguro cu ta cubri e pasaheronan den 
caso di un accidente. 


Ademas, e chauffeur por ta bou influencia di 
alcohol of droga, locual ta aumenta e chens 
di accidentenan. E ausencia di registracion 
oficial ta nifica cu pasaheronan hopi biaha ta 
keda sin proteccion y recurso den caso di inci- 
dentenan. 


Transporte ilegal di muchanan di scol 
Banda di e transporte ilegal di adultonan, 
tambe tin transporte no-regula di muchanan 
di scol. Hopi mayor ta scoge p’e opcion aki 
pasobra busnan escolar regular no ta semper 


Transporte ilegal di pasahero na Aruba: 


Un sistema vulnerabel di necesidad y riesgo 


disponibel of no ta cuadra cu nan orario di trabao. Mientras esaki ta ofrece 
un solucion pa mayornan cu di otro manera lo tin dificultad pa hiba nan 
yiunan scol, e ta expone muchanan n’e mesun peligernan cu pasaheronan 
adulto. Vehiculonan insigur y chauffeurnan desconoci ta forma un riesgo 
directo p’e siguridad di e muchanan. 


Motivacion di chauffeurnan ilegal 
P’e chauffeurnan mes, transporta pasaheronan ilegalmente ta ofrece un 
fuente bonbini di entrada extra, specialmente den temponan economico 
dificil. Pa algun, e ta un manera pa sobrevivi. Sinembargo, door di traha 
sin permiso, nan ta core e riesgo di haya multanan pisa of hasta castigo di 
prizon. Ademas, no tin proteccion legal p’e chauffeurnan aki den caso di 
un disputa cu pasaheronan of den caso di un accidente di trafico. 


E necesidad di reforma den transporte publico 
E transporte ilegal di persona na Aruba ta un sintoma di un problema mas 
profundo: e fayo di e sistema di transporte publico pa provee den e nece- 
sidadnan di e poblacion. Pa atende e problema, gobierno mester inverti 
urgentemente den miho opcionnan di transporte publico y mas accesibel. 


Esaki lo no solamente reduci e dependencia riba servicionan ilegal, pero 
tambe lo mehora e siguridad di e ciudadanonan considerablemente. Te n’e 
momento ey, transporte ilegal ta keda un parti controversial pero inevi- 
tabel di e bida diario na Aruba. 

PA negoshinan chikito y mediano na 
Aruba, maneha dificultadnan finan- 
ciero y mantene operacionnan ora 
cu cashflow ta na minimo ta un reto 
critico. Cu recursonan limita y compe- 
tencia halto, e negoshinan aki mester 
haya maneranan efectivo pa keda riba 
pia y nabega door di temponan dificil. 
Compronde e problemanan comun y 
implementa strategianan practico por 
yuda negoshinan Arubiano sobrevivi 
presion financiero y sostene nan oper- 
acionnan. 


Identifica retonan financiero comun 
Un di e problemanan principal cu 
negoshinan ta enfrenta ora fluho di 
caha ta preta ta mantene eficiencia 
operacional. Un cashflow limita por 
conduci na dificultadnan den paga 
cuenta, maneha inventario, y cubri 
payroll. Ademas, negoshinan por lucha 
cu entradanan fluctuante y gastonan 
inespera, cual por empeora stress 
financiero. Un otro reto ta maneha 
relacionnan cu proveedor y credi- 
tornan, como cu pagonan atrasa of 
negociacionnan pa termino extendi 
por pone tension riba e partnershipnan 
esencial aki. 


Strategianan pa maneha crisis di 
‘cashflow’ 
Pa adresa problemanan di cashflow, 
negoshinan Arubiano por implementa 
varios strategia clave. Prome, conduci 
un revision detaya di bo estadonan 
financiero y proyeccionnan di cash- 
flow. Identifica areanan unda gastonan 
por wordo reduci of unda entrada por 
wordo aumenta ta esencial pa maneha 
fluho di caha preta. Considera rene- 
gocia terminonan di pago cu prov- 
eedornan of explora opcionnan pa 
extende credito pa alivia presionnan di 
cashflow a corto plaso. 


Maneho efectivo di inventario y cuen- 
tanan pa cobra tambe por mehora 
cashflow. Evalua bo nivelnan di inven- 
tario pa sigura cu bo no ta retene stock 
excesivo cu ta mara placa. Acelera 
e coleccion di cuentanan habri door 
di implementa terminonan di credito 
mas stricto of ofrece descuentonan 
pa pagonan trempan tambe por yuda 
mehora fluho di caha. 


Construi relacionnan fuerte cu credi- 
tornan 
Mantene comunicacion habri y trans- 
parente cu creditor y proveedornan 
ta crucial durante dificultadnan finan- 
ciero. Tuma contacto pa discuti bo 
situacion y negocia terminonan cu 
por provee alivio a corto plaso. Hopi 
creditornan ta dispuesto pa traha 
cu 
negoshinan 
enfrentando 
difi- 


cultad financiero genuino, basta cu 
tin comunicacion cla y un compromiso 
pa resolve obligacionnan pendiente. 
Construi confiansa a traves di discu- 
sionnan proactivo y honesto por yuda 
sigura terminonan mas faborabel y 
reduci presion financiero. 


Planificando pa stabilidad a largo 
plaso 
Mas aleu di adresa problemanan inme- 


diato di fluho di caha, ta importante 
pa negoshinan planea pa stabilidad a 
largo plaso. Desaroya un plan finan- 
ciero comprensivo cu ta inclui presu- 
puesto, pronostico, y strategianan di 
maneho di riesgo. Diversifica fuentenan 
di entrada y explora oportunidadnan di 
mercado nobo pa reduci dependencia 
riba un solo fuente di entrada. Ademas, 
inverti den hermentnan di maneho 
financiero y busca conseho di exper- 
tonan financiero por provee perspec- 
tivanan valioso y apoyo pa mantene 
salud financiero. 


Pa negoshinan chikito y mediano na 
Aruba, nabega retonan financiero cu 
cashflow limita ta rekeri planificacion 
cuidadoso y accion strategico. Door 
di compronde y adresa dificultadnan 
financiero, maneha relacionnan cu 
creditornan, y planea pa stabilidad 
futuro, negoshinan por posiciona nan 
mes miho pa sobrevivi y prospera a 
pesar di condicionnan economico 
dificil. 
Mientras presion financiero ta un reto, 
implementa e strategianan aki por yuda 
negoshinan Arubiano supera proble- 
manan di cashflow y continua opera- 
cion exitosamente den un mercado 
competitivo. 


C O M E R C I O 


Mantene cabes riba awa na Aruba: 


Un guia pa negoshinan Arubiano enfrentando reto financiero 

Starlink ta desafia ordo di corte 


Brasilero pa suspende plataforma X 


E proveedor di internet via satelite di Elon 
Musk, Starlink, a informa e regulador di tele- 
comunicacion di Brazil, Anatel, cu e no lo 
cumpli cu un orden di corte pa blokea e plata- 
forma di media social X den e pais. E desafio 
aki ta bin como un respuesta n’e congela- 
mento di e cuentanan bancario di Starlink na 
Brazil, un movecion cu Musk a condena, etik- 
etando Hues di Corte Supremo Alexandre de 
Moraes como un “dictador.” 


E disputa a cuminsa ora Hues Moraes a 
ordena tur proveedor di telecomunicacion, 
incluyendo Starlink, pa cera X, e plataforma 
tambe propiedad di Musk, pa no a establece 
un representante legal na Brazil. Como repre- 
saya, e corte mas halto di Brazil a congela e 
cuentanan di Starlink, citando multanan no 
resolvi relaciona cu e fayo di X pa entrega 
cierto documentonan. 


Anatel, e autoridad di telecomunicacion di 
Brazil, a confirma cu a ricibi un comunicacion 
di Starlink, cual despues a wordo manda p’e 
Corte Supremo. E hefe di e regulador, Carlos 
Baigorri, a divulga esaki durante un entrevista 
cu Globo TV, notando e seriedad di e enfrenta- 
mento continuo. 


E caso awor a escala n’e corte mas halto di e 
pais, unda un panel di cinco miembro ta spera 
di dicidi dialuna si ta mantene e decision di 
Moraes. Expertonan legal consulta pa Reuters 
ta kere cu e panel probablemente lo bay di 
acuerdo cu Moraes, reforsando e posicion di e 
corte den e conflicto di alto perfil aki. 


E resultado di e decision aki por tin implicacion 
significante tanto p’e operacionnan di Starlink 
na Brazil como p’e panorama legal mas amplio 
tocante companianan tecnologico stranhero 
den e pais. Mientras e situacion ta desaroya, 
tur wowo ta riba e Corte Supremo pa mira con 
e lo nabega e asunto contencioso aki entre un 
gigante tecnologico global y e sistema hudi- 
cial di Brazil. 

MINISTER di Asuntonan Exterior di Rusia, 
Sergei Lavrov, a sugeri cu Pavel Durov, e 
fundado y CEO di Telegram, a bira un victima di 
su propio independencia despues di su aresto 
recien na Francia. E remarcanan di Lavrov a 
bin como respuesta na Durov wordo poni bao 
investigacion formal pa autoridadnan Frances 
pa supuestamente facilita actividadnan ilicito 
riba e plataforma di Telegram. 


Durov, 
un 
empresario 
tecnologico 
naci 


na Rusia, a wordo aresta siman pasa bao 
sospecho di complicidad den permiti trans- 
accionnan ilegal, incluyendo explotacion di 
mucha, traficacion di droga, y fraude, riba e 
app popular di mensahe. Telegram, cu ta gaba 
di casi un biyon usuario globalmente, ta partic- 
ularmente popular na Rusia, Ucrania, y otro 
ex-estadonan Sovietico. E abogado di Durov 
a descarta e acusacionnan como “absurdo,” 
argumentando cu tene Durov responsabel pa 
crimennan cometi pa usuarionan riba e plata- 
forma ta irasonabel. 


Lavrov, papiando cu studiantenan na e presti- 
gioso Universidad MGIMO di Moscu, a critica 
loke el a describi como un intento Occidental 
pa controla voznan independiente manera 
esun di Durov. El a argumenta cu e rechaso 
di Durov pa conforma na expectativanan 
Occidental riba con pa maneha su plataforma 
a conduci na su problemanan legal actual. 
“Pavel Durov tabata demasiado liber,” Lavrov 
a declara. “E no a scucha conseho Occidental 
riba modera su creacion.” 


Rusia ta afirma cu e independencia di CEO 
di Telegram a hib’e na problemanan legal 


E Kremlin tambe a expresa preocupacion tocante e aresto di Durov, cu 
vocero Dmitry Peskov enfatisando cu no tin ningun negociacion andando 
entre e Kremlin y Durov, kende ta posee ciudadania Frances y Emirati 
ademas di su nacionalidad Ruso. Peskov a adverti contra converti e 
caso legal di Durov den un asunto politico, aunke el a reconoce cu cierto 
acusacionnan por tin subtononan politico. 


Presidente Frances Emmanuel Macron a nenga cualkier motivacion politico 
tras di e aresto di Durov. Sinembargo, Lavrov a adverti cu e incidente a 
aumenta tensionnan entre Moscu y Paris, marcando un nivel nobo abou 
den lasonan diplomatico. 


Mientras e investigacion ta desaroya, Rusia ta sigui respalda Durov, demost- 
rando e situacion como un ehempel di e retonan enfrenta pa lidernan 
tecnologico independiente den un ambiente global cada bes mas politiza. 

DESPUES di e eleccion presidencial controversial di Venezuela riba 28 
di juli, unda Presidente Nicolas Maduro a alarga su control riba poder a 
traves di supuesto manipulacion, un ola di represion a bari e nacion. Mas di 
2.000 activista a wordo deteni pa e gobierno, lantando alarmanan tocante 
e aumento den uzo di tecnologia como un herment di opresion. 


Tecnologia, un tempo un faro di speransa pa Venezolanonan buscando pa 
coordina resistencia y plama informacion vital, awor a bira un spada di 


Represion tecnologico di Venezuela: 


Un advertencia pa democracia global 


dos banda. Rednan social y apps di mensahe 
manera X (anteriormente Twitter) y Signal 
tabata crucial pa activistanan, pero e regimen 
di Maduro a mina e esfuersonan aki efectiva- 
mente. E gobierno Venezolano a implementa 
vigilancia masal y hasta a prohibi X y Signal, 
kitando ciudadanonan di nan libertad digital. 


E represion di Maduro riba libertad digital 
ta refleha tacticanan di regimennan autori- 
tario di pasado. E gobierno Venezolano a bin 
ta encurashando ciudadanonan pa reporta 
simpatisadonan di oposicion via un app yama 
VenApp, recordando e rednan di informante 
di e era Sovietico. Ademas, forsa di sigur- 
idad ta conduciendo inspeccionnan di telefon, 
hibando na detencionnan arbitrario basa riba 
e contenido haya riba e aparatonan di e perso- 
nanan. 


A pesar di sancion pisa for di Merca y e Union 
Europeo, e regimen di Maduro a haya acceso 
na tecnologia di vigilancia avansa, principal- 
mente a traves di partnershipnan cu paisnan 
manera China. E gigante tecnologico Chines 
ZTE, por ehempel, a suministra Venezuela cu 
hermentnan sofistica pa monitoria y controla 
su poblacion. 


Pa contraresta e menasa creciente aki pa 
democracia global, expertonan ta argumenta 
cu Merca y otro nacionnan democratico mester 
desaroya un strategia di politica exterior basa 
riba tecnologia. Esaki lo envolve blokia regi- 
mennan autocratico for di acceso na tecno- 
logia di vigilancia y sigura acceso global na 
plataformanan di comunicacion sigur. Door di 
promove proteccion di privacidad y preveni 
e mal uzo di tecnologia, e mundo liber por 
sostene activistanan na Venezuela y otro 
regionnan oprimi. 


Mientras e regimen di Maduro ta sigui sofoca 
disidencia a traves di represion tecnologico, e 
comunidad internacional ta enfrenta un reto 
critico: pa salvaguardia e mesun tecnologia cu 
a bira esencial pa e lucha pa libertad y democ- 
racia. 

E ciudad pintoresco di Málaga ta na un 
punto di kiebra, sofoca pa e cantidad grandi 
di turistanan cu ta inunda su cayanan. 
Residentenan local, sintiendo e presion, ta 
expresando nan preocupacionnan tocante 
e impactonan negativo riba nan bida diario, 
cu hopi ta describi e ciudad como un “parke 
tematico” en bes di un luga pa biba. 


Kike España, un planificador urbanistico y 
activista cu e Sindicato di Inquilino di Málaga, 
ta na vanguardia di e movemento aki. Parando 
den Plaza de la Merced, e ta expresa su frus- 
tracion, declarando cu e ciudad ta birando 
inhabitabel pa localnan. “Málaga a yega na un 
punto crucial unda hende ta sinti cu e ciudad 
ta cayendo den otro,” España ta splica. E ta 
destaca e sentimento creciente cu e ciudad ta 
atende mas cu bishitantenan cu su residen- 
tenan. 


E sentimento ta wordo refleha den protes- 
tanan recien, unda miles a subi caya di Málaga 
y otro ciudadnan Spaño manera Barcelona y 
Alicante. E manifestacionnan aki ta un respu- 
esta na e costonan di vivienda haltisimo, 
gentrificacion, y espacio publico demasiado 
yen causa pa e boom turistico. Na Málaga, 
por ehempel, un cuart di e apartamentonan 
rond di Plaza de la Merced awor ta dedica na 
huurmento turistico a corto plaso, pushando 
e prijsnan di huur halto y haciendo mas dificil 
pa localnan haya vivienda pagabel. 


E industria di turismo di Spaña, cual ta repre- 
senta 13% di e GDP di e pais, a recupera 
fuertemente for di e pandemia, cu mas di 90 
miyon bishitante stranhero spera e aña aki. 
Sinembargo, e beneficionan economico ta 


Málaga ta enfrenta turismo excesivo mientras localnan ta protesta 


wordo pisa contra e costonan social. Negoshi local ta wordo reemplasa 
pa cadenanan, y facilidadnan di tur dia ta birando cada bes mas scars pa 
residentenan. 


Como respuesta na e preocupacionnan aki, autoridadnan Spaño a cuminsa 
tuma accion. E Islanan Balearico y Cataluña a introduci impuestonan turis- 
tico, y ciudadnan manera Palma de Mallorca ta limitando e cantidad di 
barconan crucero permiti pa mara cada dia. Málaga tambe ta explorando 
medidanan pa controla huurmento a corto plaso y adresa e crisis di vivi- 
enda. 


Mientras e debate riba turismo sostenibel ta continua, España y su compa- 
ñeronan activista ta pidiendo solucionnan mas amplio cu ta priorisa e 
necesidad di residentenan. “Nos no ta contra turismo,” e ta bisa. “Nos ta 
contra modelonan di ciudad cu ta enfoca solamente riba turismo.” 

CAYA ta papia cu den e division 60+ di biyar na 
Aruba tin un “Max Verstappen” ta cana rond. 
Un guy cu durante torneo bo por lanta foi bo 
stoel trankilamente bay dal un “biertje” na bar, 
sali un rato haci bo “laundry”, pasa busca un 
hamburger, y yega bek n’e final sin preocupa 
kico e score ta pasobra toch e t’esun cu ta bay 
gana di tur moda. Esaki ta conta p’e otro final- 
ista tambe, kende, segun caya ta papia, si el a 
lesa un corant menos na trabou, lo e por ta a 
sali campeon. 
Diasabra ultimo, 31 di augustus, e palacio di 
biyar aya na Tanki Leendert, tabata e scenario 
dje gran final dje torneo pa biyar bola 8 cate- 
goria 60+, esta Jani Brokke Memorial. E ronde 
final a cuminsa cu e kwartfinale entre “Sheik” 
Orman y “Lucky” Viviano na mesa 1; Moonchi 
Kelly contra Edwin “Kwek” Chirino na mesa 
2. E dia aki si “Lucky” a “run out” su suerte, 
y despues di un bon bataya strategico hiba 
door di “Master of Doom” “Sheik” Orman, 


esaki ta suta “Lucky” cu score di 2-0. Djey, 
mester a tene un pauze chikito pa yama Total 
Cleaning bin limpia e desaster cu “Lucky” a 
haci riba mesa! N’e otro mesa, cos un tabata 
canta macamba pa Moonchi tampoco, kende 
no tabata por cu algun dje tironan skerpi di 
“Kwek”. 


Desde e momento ey, cos a cuminsa bira “span- 
nend”! Gino Geerman ya caba tabata warda 
den final pa wak ken ta bin enfrent’e, y hopi 
tabata puntra nan mes si e biaha aki si, Kwek 
lo por kibra e tradicion dje ultimo torneo(nan) 
caminda ta Gino Geerman y Junini Quant ta 
topa bek den final. Pero, mescos cu den otro 
ocasion, “Kwek” a cay net “een kwekkie te 
kort” pa Junini, kende —atrobe— ta pasa pa 
topa cu Gino den final. Y asina, pues, manera 
nan ta bisa, “the rest is history”. Sin mucho 
trabou, Gino “Beton” Geerman ta bolbe gana 
Junini den final. 


Un triunfo merecidamente, ya cu pa a yega 
eynan, varios hungado 60+ cu keto bay ta 
activo den liga di FEBIAR mester a cay na 
caminda. Un palabra di pabien sigur sigur 
pa Gino Geerman como campeon 2024, pa 
Junini como sub-campeon 2024, y “last but 
not least” pa Edwin Chirino logrando di 3 
luga. Un palabra di elogio tambe pa Moonchi 
Kelly, kende un biaha mas a sa di organisa un 
tremendo torneo Jani Brokke Memorial den 
cuadro celebracion di Fundacion Movimento 
ta Bida. 


Gino Geerman campeon Copa Jani Brokke Biyar 60+ 

RED Bull Racing ta enfrenta presion creciente 
despues di un actuacion decepcionante na 
e Grand Prix di Italia. Tanto Max Verstappen 
como Sergio Perez a lucha durante henter e 
weekend, hibando na un sesion di clasifica- 
cion y careda frustrante. Cu McLaren acer- 
cando e prome luga den e Campeonato di 
Constructornan, Red Bull ta haya su mes 
den un posicion dificil mientras e liderazgo di 
Verstappen den e Campeonato di Piloto ta bao 
menasa. 


E problema principal ta parce di t’e balans di 
e auto, cual a bira un problema persistente p’e 
team. E consehero di Red Bull, Helmut Marko, 
a revela cu tabata Verstappen mes cu a iden- 
tifica e debilidad critico di e auto durante e 
weekend na Italia. Segun Marko, un reunion 
largo entre Verstappen y su ingenieronan a 
resulta den e piloto Hulandes precisando e 
fuente di nan lucha recien. 


“Max a reconoce unda e debilidad di e auto 
ta sinta riba diasabra,” Marko a splica den un 
entrevista cu De Telegraaf. “Hunto cu e inge- 
nieronan, un decision a wordo tuma riba con 
nos por mehora e auto y recupera nos bentaha 
competitivo. Sinembargo, nos ainda mester 
determina cua componente specifico a causa 


Red Bull ta tuma accion despues cu 


Verstappen ta identifica debilidad di e auto 


e deterioro di e prestacion di e auto. Si nos tabata sa esey, nos lo no tabata 
den e situacion aki.” 


Marko tambe a menciona cu Red Bull ta plania pa experimenta cu setup y 
componente nobo durante e proximo careda na Azerbaijan. Sinembargo, 
el a adverti cu e team por no mira mehoracion significante te n’e Gran 
Premio di Merca na Austin, despues di e dos caredanan na Azerbaijan y 
Singapore. 


E dificultad actual di Red Bull a provoca preocupacion den e team mientras 
nan ta nabega e ultimo parti di e temporada. Cu solamente ocho careda 
restante, Lando Norris di McLaren ta den distancia di Verstappen, tras pa 
solamente 62 punto. E siguiente par di caredanan lo ta crucial pa Red Bull 
mientras nan ta busca pa resolve nan problema di auto y defende nan mes 
contra nan competidonan den ambos campeonato. 

US Open ta bao candela pa su orario di weganan te den oranan anochi laat 
despues cu un wega di hende muhe a caba na un ora record di 2:15am, 
causando critica severo for di e ex number un di mundo Andy Murray. 
Murray a describi e situacion como “un desorden total”, urgiendo organ- 
isadonan di e torneo pa atende e problema, cual e ta kere ta daña e repu- 
tacion di e evento. 


US Open ta enfrenta critica pa orario di weganan anochi laat 


E controversia a surgi despues cu e di shete 
sembrado di China, Zheng Qinwen, a derota 
Donna Vekic di Croacia den un wega agot- 
ador cu a cuminsa 11:25pm y a dura casi tres 
ora. E final laat a establece un record nobo 
pa e conclusion mas laat di un wega di single 
femenino na Flushing Meadows, surpasando e 
marca anterior di 2:13am estableci na 2021. 


Zheng, sinembargo, a keda imperturbabel 
pa e victoria den marduga, expresando su 
aprecio pa e fanaticonan cu a keda pa apoy’e. 
“Ta increibel,” el a bisa, dirigiendo su mes 
na e multitud chikito pero dedica cu ainda 
tabata den Arthur Ashe Stadium. A pesar di 
su perspectiva positivo, e horario te asina 
laat den anochi a atrae critica amplio di tanto 
hungadonan como fanaticonan. 


US Open di e aña aki a mira un serie di 
finalnan 
laat, 
lantando 
preocupacionnan 


tocante e impacto riba e prestacion y biene- 
star di e hungadonan. E number dos di mundo 
Aryna Sabalenka, kende a hunga su wega di 
tercer rond contra Ekaterina Alexandrova te 
casi 2am, a admiti di a lucha cu e orario laat, 
describiendo su regreso na su hotel pa 3am 
como “complica.” 
Alexander Zverev di Alemania tambe a enfrenta 
un final laat, concluyendo su wega di tercer 
rond 2:35am. E mester a bolbe cancha apenas 
algun ora despues pa un otro wega, subray- 
ando e impacto fisico di e orario exigente. 


Como respuesta na e critica creciente, 
oficialnan di US Open a implementa un 
maneho nobo e aña aki, permitiendo e referee 
di torneo pa move weganan pa otro cancha si 
nan no a cuminsa pa 11:15pm. Sinembargo, 
e efectividad di e maneho ta keda den duda, 
como cu e logistica di e tipo di movecionnan 
aki ta presenta retonan significante. 


E problema mas amplio di finalnan laat a afecta 
otro Grand Slamnan tambe, cu hopi ta pidi pa 
guianan di orario mas estricto pa proteha e 
salud y prestacion di e hungadonan. Mientras 
algun tournan a introduci medidanan pa 
limita weganan laat, e Grand Slamnan, incluy- 
endo US Open, ainda no a atende e problema 
completamente. 

DESPUES di un temporada exigente den 
cual Rory Mcllroy a competi den 22 torneo, 
e strea di golf a anuncia plannan pa reduci 
su schedule den futuro. Despues di su resul- 
tado den top 10 na e Tour Championship na 
Atlanta riba diadomingo, Mcllroy a admiti cu e 
intensidad di su campaña di 2024 a lag’e sinti 
cansa. 


Reflexionando riba su prestacion, Mcllroy a 
revela cu el a “dal un muraya despues di e U.S. 
Open” y ainda ta sinti e efectonan persistente. 
El a reconoce cu, na e etapa aki di su carera, ta 
crucial pa construi mas descanso pa mantene 
su rendimento competitivo. 
“Hungando den 27 torneo den un aña ta 
demasiado pa mi,” Mcllroy a declara, notando 
cu su number ideal ta mas cerca di 18-20 
evento pa temporada. 


E schedule yen di Mcllroy a inclui seis evento 
den e ultimo ocho simannan, cu aparicionnan 
na e Olimpiada na Paris y tur tres evento di 
Playoff di FedEx Cup. A pesar di e periodo 
rigoroso aki, e puntonan culminante di e 
temporada di Mcllroy ta inclui victorianan na e 
Zurich Classic y e Wells Fargo Championship, 
como tambe un segundo luga na e U.S. Open. 
Sinembargo, e tension di e wega continuo, 
combina cu e presionnan di su bida personal, 
a hiba Mcllroy na reconsidera su enfoke. 


Mientras Mcllroy ta prepara pa su cinco 
torneonan restante di 2024, incluyendo e Irish 
Open y e Alfred Dunhlll Links Championship, 
e ta lidera e clasificacion di e Race to Dubai 
di e DP World Tour. Mientras e ta apunta pa 
termina e temporada fuerte, Mcllroy ta clara- 
mente enfoca riba sigura un miho balans den 
futuro. 


Mirando padllanti na 2025, Mcllroy ta planea 
pa cuminsa su temporada na e AT&T Pebble 


Rory Mcllroy ta planea pa reduci su orario di torneo exigente 


Beach Pro-Am, saltando e Sentry Tournament of Champions na Hawaii, 
un Evento di Firma cu el a pasa por alto e aña aki tambe. Cu e PGA Tour 
programa pa cuminsa na januari, e strategia revisa di Mcllroy ta dirigi na 
preserva su forma y extende su carera na e nivel mas halto di golf. 

Bon pa sa 


ORA nos pensa riba Edad Media, hopi biaha nos ta imagina 
cabayeronan den armadura briyante, kasteelnan grandi, y 
banketenan luhoso. 


Pero bou di e glamour ta existi un mundo cu tabata, wel, basta 
stinki—y yen di cosnan peculiar cu por laga bo sorprendi! 
Aki ta sigui un relato den algun hecho menos conoci (y un 
tiki bruto) tocante bida den temponan medieval. 


• Pakico bruidnan tabata carga bouquet (Pista: No Tabata 
pa Decoracion) 
Bo a yega di puntra bo mes pakico bruidnan ta carga 
bouquet di flor? Ta resulta cu e tradicion aki tin su raiznan 
den un realidad menos romantico. Den Edad Media, higiena 
no tabata exactamente un prioridad, y deodorantnan no 
tabata existi. Mayoria di e bodanan tabata tuma luga na juni, 
net despues cu hendenan a tuma nan baño anual na mei. 
Si, bo a lesa bon—baño anual. Segun cu e frescura tabata 
cuminsa disminui den juni, bruidnan tabata carga bouquet 
pa tapa cualkier holor desagradabel. Hopi romantico, no? 


• Palacionan sin baño y hardinanan como toilet 
Bishitando e Palacio di Versailles, bo por keda impresiona 
pa su grandesa y hardinnan extenso. Pero bo tabata sa cu 
e palacio no tabatin baño? Noble nan asistiendo baladanan 
real hopi biaha tabata uza e hardinnan bunita como nan 
toilet. Imagina e aroma riba un dia cayente di zomer! 


• Skeiro di djente, papel higienico, y awa coriente? No den 
edad media! 
Den un era sin skeiro di djente, perfume, of deodorant, 
hendenan medieval mester a bira creativo—of djis deal cu e 


holo. Desperdicio humano hopi biaha tabata wordo tira for 
di bentana, y bañamento tabata raro debi na tempo friu y un 
falta di awa coriente. Como resultado, e clase noble tabata 
emplea sirbientenan no solamente pa sirbi nan, sino tambe 
pa waya e holonan malo como tambe e nubianan inevitabel 
di insecto. 


• Banketenan adapta pa un Rey—Cu un riesgo di intoxica- 
cion alimentario 
Un bankete grandi den un palacio medieval por a sirbi te cu 
1,500 hende, pero no pensa ni un seconde cu higiena tabata 
un prioridad den e cushina. Cu cuminda prepara bou condi- 
cionnan menos cu sanitario, intoxicacion tabata un peliger 
comun. Tayo di metal tabata wordo uza pa e riconan, pero 
cierto cumindanan tabata reacciona cu e metal, tin biaha 
hibando na resultadonan fatal. Tomati, en particular, tabata 
wordo temi pa nan supuesto toxicidad! 


• Ora di baño: un asunto familiar (Pero No den un Bon 
Sentido) 
Bañamento den Edad Media tabata un evento raro y comunal. 
Un bañadera grandi tabata wordo yena cu awa cayente, y e 
hefe di cas tabata haya e privilegio di baña prome. Tur otro 
hende tabata sigui den ordo di edad, sin cambia e awa. Pa 
ora cu tabata turno di e baby, e awa tabata asina sushi cu e 
frase “tira e baby afo cu e awa di baño” a nace. 


• Pakico hende tabata waya (y No Ta Pa Motibo di e Calor) 
Ora bo wak noblenan medieval wayando den pelicula, bo 
por pensa cu ta pa refresca. Pero en realidad, tabata mas 
tocante purba dispersa e holo cu tabata sali for di nan curpa 
y paña interior sin laba. Capanan di paña tabata wordo bisti 
hopi biaha pa gara holo, ya cu labamento tabata raro debi 
na e falta di awa disponibel. 


• Tene cuidado di drumi na trabou—bo por wordo dera 
bibo! 
Den un tempo cu cupnan di metal y mal higiena por a hiba 
na episodionan parecido na narcolepsia, no tabata inusual 
pa hende wordo confundi cu morto. Despues di wordo poni 
pafo pa algun dia durante un velorio, algun lo a “bolbe na 
bida” milagrosamente. Esaki a hiba na e practica di mara un 
hilo na e pols di e fayecido, conecta na un bel riba suela— 
djis en caso cu nan tabatin mester di wordo “salba pa e bel.” 


Edad Media tabata un tempo di custumbernan fascinante y 
practicanan peculiar, hopi di cual ta parce straño pa stan- 
dardnan di awe. Pues e siguiente biaha cu bo wak un pelicula 
medieval of bishita un palacio antiguo, corda e berdad stinki 
tras di e historia romantisa! 


Loke bo no tabata sa tocante edad media: 


E berdad ‘stinki’ y sorprendente 

MADBOR 
C o n s u l t a n c y 


Documento Comercial y Support 


Oferta / Presentacion 
Programa di rekisitonan 
Citacion 
Informacion 
Contrato (den concepto) 


Operacion 


Analisis di Proceso 
Descripcion di Proceso 
Descripcion di Protocol 


Apoyo Empresarial 


Mediacion 
Consulencia/ Conseho 
Comersialisacion 


Documentacion oficial (di e empresa) : 


Prepara 
Verifica 
Traduccion-4 idioma: 
(Ingles, Hulandes, Spaño, Papiamento) 


Priva 


Scirbi carta (oficial) - 4 idioma 
Traha Curriculum Vitae 
Carta di solicitud 
Mediacion serca instancianan - 4 idioma 



Ban 
Papia 


Turning Ideas into Breakthrough Solutions 


+297-7456724 


DEPRESION ta un condicion di salud mental compleho y hopi 
biaha malcomprondi cu ta afecta miyones di hende rond mundo. 
E ta mas cu djis sinti tristesa of pasa den un periodo dificil; depre- 
sion ta un trastorno di humor persistente y serio cu por tin un 
impacto profundo riba e capacidad di un persona pa funciona 
den bida diario. Compronde e causanan, reconoce e sintomanan 
y explora e opcionnan di tratamento pa depresion ta crucial tanto 
p’esnan cu ta sufri di dje como p’esnan cu ta apoya nan. 


E causanan di depresion ta multifacetico, envolviendo un combi- 
nacion di factornan genetico, biologico, ambiental, y psicologico. 
Genetica por hunga un rol significante, como cu depresion hopi 
biaha ta core den famia. Factornan biokimico, manera desba- 
lansa den neurotransmisornan celebral manera serotonina y 
dopamina, tambe por contribui n’e inicio di depresion. 


Ademas, factornan ambiental manera stress prolonga, trauma, of 
cambionan significante den bida - manera e perdida di un ser keri, 
divorcio, of dificultad financiero - por provoca episodio depre- 
sivo. Factornan psicologico, incluyendo tendencia di personal- 
idad manera autoestima abou of un tendencia pa ta demasiado 
autocritico, por haci individuonan mas vulnerabel na depresion. 


Reconoce e sintomanan di depresion t’e prome paso den busca 
ayudo. Sintomanan ta varia di persona pa persona pero hopi 
biaha ta inclui sentimento persistente di tristesa, desespera- 
cion, y un falta di interes den actividadnan cu un tempo tabata 
disfruta. Otro sintomanan comun ta inclui cansancio, cambio den 
apetit y patronchi di soño, dificultad pa concentra y iritabilidad. 
Den casonan mas severo, individuonan por experiencia pensam- 
ento di morto of suicidio. Ta importante pa nota cu e sintomanan 
aki mester ta presente pa por lo menos dos siman pa cumpli cu 
e criterionan clinico pa depresion. Hopi biaha, e reto ta sinta 
den distingui depresion for di tristesa of pena normal, haciendo 
conscientisacion y educacion critico. 


Afortunadamente, depresion ta tratabel, y tin varios opcion di 
tratamento efectivo disponibel. Psicoterapia, particularmente 
terapia cognitivo-conductual (CBT), ta yuda individuonan iden- 


tifica y cambia patronchi di pensamento negativo cu ta contribui 
na nan depresion. Medicamento, manera antidepresivo, tambe 
por ta efectivo den maneha sintomanan door di coregi desba- 
lansanan kimico den e cerebro. Den algun caso, un combinacion 
di terapia y medicamento t’e enfoke mas efectivo. Ademas, cambi- 
onan den estilo di bida, incluyendo ehercicio regular, un dieta 
saludabel, y suficiente soño, por apoya recuperacion y mehora 
bienestar general. Tratamento emergente, manera terapia basa 
riba mindfulness y stimulacion magnetico transcranial (TMS), 
tambe ta mustrando promesa. 


Depresion ta un condicion serio, pero cu e tratamento y apoyo 
corecto, individuonan por maneha nan sintomanan y hiba un 
bida satisfactorio. Ta importante p’esnan cu ta experenciando 
depresion busca ayudo trempan, como cu depresion sin trata- 
mento por conduci na sintomanan empeorando y un calidad di 
bida reduci. Amigo y miembronan di famia por hunga un rol vital 
den apoya nan sernan keri door di reconoce e señalnan di depre- 
sion, ofrece empatia, y encurasha ayudo profesional. Door di 
compronde e causanan, sintomanan, y opcionnan di tratamento, 
nos por combati e malesa penetrante aki miho y apoya esnan cu 
ta luchando. 


E lucha scondi: 


Causa-, sintoma- y tratamento di depresion 

PARLAMENTARIO y lider di Fraccion di MEP, Hendrik 
Tevreden a duna di conoce relaciona cu e asunto di permiso 
pa taxi, cu nan fraccion a haci esfuerso pa sinta cu e 
taxistanan y tambe cu Minister Arends. 


Tevreden a indica cu aworaki, despues di e decreto minis- 
terial (MB) ultimo, ambos partido ta riba un caminda nobo 
y cu miho oportunidad pa yega na otro. Ora cu e welga a 
cuminsa di parti di e taxistanan, Fraccion di MEP, a invita e 
taxistanan pa sinta na mesa den Parlamento pa asina por 
a haya sa kico ta nan preocupacion y a puntra nan pa nan 
keda habri y pa busca dialogo. 


Tambe a pidi e presidente di e comision Sr. Kamperveen pa 
yama alabes e reunion cu minister. Kiermen dos reunion 
a tuma luga, uno cu e taxistanan y otro cu e minister, den 
Parlamento. E intencion di esakinan tabata pa por a trece 
trankilidad y claridad den e mal comprondemento entre e dos 
partidonan, pero principalmente pa den e area economico- 
turistico, pa esaki no wordo afecta, a bisa. 


Asina a bin compronde for di e taxistanan cu e decreto minis- 
terial #2 cu ta papia riba; para e traspaso di permisonan na 
otro personanan den famia den caso cu bira malo o fayece, 
cu esaki tabata un di e puntonan cu tabata haci dolor cerca 
e taxistanan. Relaciona cu esaki e minister a splica cu tin 
casonan andando di personanan cu ta bende permiso di 
taxi, di cual fraccion di MEP a bisa cu esey no ta acept- 
abel pasobra esey no ta para den ley y ta un practica ilegal, 
Hendrik Tevreden a remarca. 


Taxistanan a splica di nan banda hopi detaye den e reunion 
di parlamento y nan a boga pa, entre otro mas tempo pa loke 
ta riba mesa, pero tambe kier sa dicon no ta honra articulo 
15 di e ley unda cu den caso cu un hende ta fayece, esun 
cu ta gana e salario, esta un famia den cas di e chauffeur 
di taxi por continua trece entrada den cas. Esey ta nifica cu 
si un taxista fayece of bira malo cu no por core taxi mas, e 
ora un miembro di su famia por tuma e permiso pa continua 
cu e trabao. Parlamento a haci preguntanan na minister y 
minister na su turno a sali cu MB number 3. Parlamentario 
Tevreden a bisa cu MB number 3, den mayoria di aspecto ta 
bay bek na e ley y maneho manera tabata na 2022. Por bisa 
cu MB number 2 unda cu no ta permiti traspaso, MB number 
3 si ta bisa cu lo por permiti traspaso na un miembro di e 
famia manera cu ta indica den articulo 15 di e ley pero lo 
inclui un comision pa vigila si tur cos ta cuadra pa por duna 
e traspaso. 


A menciona hopi caso di fraude y cambionan ficticio cu ta o 
a tuma luga cu permisonan di taxi. Tur esaki Minister Arends 
lo tin cu indica e pruebanan na Parlamento y lo ta bon pa 
entrega keho tambe na ministerio publico riba esakinan. 
Pero e esencia principal ta cu e MB number 2 a wordo coregi 
y esaki ta trece cu ne cu den caso cu fayece o malesa e 
taxista lo por pidi pa pasa permiso na un familiar den su cas 
pa por continua pone pan riba mesa. Algo mas cu husto, na 
nos opinion, lider di Fraccion di MEP a declara. 


Parlamentario Hendrik Tevreden: 


Decreto Ministerial a wordo coregi y lo por traspasa permiso 
pa miembronan di famia di e taxista cu bira malo of fayece 

MARCA bo calendario paso Stimami Sterilisami su Summer 
Sidewalk Sale ta bira bek pa su di tres aña diadomingo awor, 
8 di September, cu ofertanan increibel riba productonan di 
hotel nobo y uza y actividadnan leuk pa henter comunidad. 
Uni cu nos na Chinese Club of Aruba, cuminsando tempran 
8’or di mainta te cu 3:30 di atardi, of te ora cu tur articulo 
caba! 


E aña aki, bo por spera un seleccion aun mas amplio di 
articulonan di hotel di calidad halto for di resortnan top 
como Bucuti & Tara Beach Resort, Hyatt Regency Resort, 
The Ritz Carlton, Marriott Vacation Club, y RIU Palace. For 
di mueblenan pa paden y pafo, te cu clechi di cama, plato, 
glas, ekipo di buffet, y hopi mas, lo tin algo pa tur hende na 
prijsnan increibel. 
Aparte di e ofertanan fantastico, bishitantenan lo por gosa 
di Lola Taqueria su taconan famoso di $1 cu lo ta disponibel 
durante e benta. 


Subasta y Rifa Emocionante 
Nobo e aña aki ta cu lo tin un subasta cu lo cuminsa 11’or 
di mainta. E subasta lo inclui un weekend stay na Hyatt 
Regency Resort, un cena na Ruinas del Mar, day passes 
na RIU, all-you-can-eat desayuno y lunch na RIU, passes 
pa Jolly Pirates, y mas sorpresa! Ademas, lo tin regalonan 
special cu lo wordo rifa durante henter e dia. No perde bo 
chens pa haya e ofertanan special mientras cu bo ta sostene 
un causa importante. 


Adopta un Mascota 
Amantenan di bestia lo tin e oportunidad pa topa cacho y 
pushi adorable cu ta cla pa adopcion for di organisacionnan 
local di rescate, incluyendo Luna Foundation, Sgt. Peppers 
Friends, AWAA, Nine Lives Foundation, Crijojo Trappers, 
Animal Shelter, New Life for Paws, Annie’s Faith, Animal 
Rights Foundation, y PawsUni. E organisacionnan aki lo ta 
presente cu mascotanan cla pa adopcion for di 8:30 AM 


te cu 11 AM, y tambe cu stendanan pa drenta cu ta ofrece 
mercancia y articulonan pa bestia di One Love Foundation. 


Sostene un Causa Digno 
100% di e fondonan recauda durante e dia lo wordo uza 
pa funda e campaña nacional di sterilisacion di Stimami 
Sterilisami, cu ya a sterilisa casi 38,000 cacho y pushi na 
Aruba. E trabou vital aki no ta posibel sin e apoyo generoso 
di nos dunado, boluntario y comunidad. 


No perde e oportunidad increibel aki pa haya bon ofertanan, 
sostene bienestar di bestianan, y disfruta di un dia di union 
na comunidad. Nos ta spera pa mira bo dia 8 di September! 
Tocante Fundashon Stimami Sterilisami 


Fundashon Stimami Sterilisami ta un organisacion non-profit 
dedica na reduci y mitiga e poblacion di cacho y pushi riba 
caya den un manera humano y efectivo via nos programa 
nacional di sterilisacion. Tur donacion ta wordo uza pa 
cubri e costo di sterilisacion di cacho y pushi pa doñonan 
di mascota individual y organisacionnan di rescate. Nos 
bukinan ta wordo audita y ta habri pa publico. 


Pa contribui na e causa importante aki, bo por haci un dona- 
cion directo na Fundashon Stimami Sterilisami via transfer- 
encia bancario: 
Bank: Aruba Bank 
Account Number: 6012630190 
Account Name: FUNDASHON STIMAMI STERILISAMI 
Swift Code: ARUBAWAX 


Stimami Sterilisami Summer Sidewalk Sale! 


Prepara pa ofertanan increibel riba articulonan di hotel nobo y uza 

DEN transcurso di siman pasa Ministerio di Naturalesa 
a inicia consulta cu diferente stakeholders den e veld di 
animal na Aruba riba e concepto di ley pa bienestar di nos 
animalnan. 


E sesionnan aki ta importante pa asina por ricibi aporte 
di cada stakeholder ariba diferente area di e ley nobo aki 
mirando cu nan ta directamente atende of lo atende cu e ley 
nobo. 


Desde 26 di augustus Ministerio di Naturalesa a sinta entre 
otro cu e asociacion di veterinarionan local, departamento 
di Santa Rosa, Centro Control di Cacho, departamento di 
Salud Publico, mayoria di nos fundacionnan cu ta traha cu 
animalnan y otro stakeholders. 


E siman aki lo sinta cu entre otro Douane y Inspectie. 


Pa motibo cu ainda tin algun sesion cu stakeholder pendi- 
ente, Ministerio di Naturalesa ta anuncia fechanan nobo di 
consulta publico ambos online y na MFA. 


E fechanan nobo pa consulta publico lo bira:  
• Online entrante 18 di september, caminda lo por duna 
sugerencia of comentario via un formulario online  
• Ministerio di Naturalesa lo duna presentacion di e concepto 
di ley na publico: 
○ MFA Savaneta: 24 di September 2024, 6:00 PM – 7:00 PM 
○ MFA Paradera: 26 di September 2024, 6:00 PM – 7:00 PM 


Pa cualkier pregunta of informacion tocante e concepto di 
ley aki por acerca Ministerio di Naturalesa via naturalesa@ 
gobierno.aw 


RONDONA 
pa 
su 
famia- 
y 


amigonan, cu tanto ta aprecie, e 
conocido Mieckey Gravenhorst a 
celebra su cumpleaño number 78. 
Tawata net mey anochi cu su invi- 
tadonan a rondon’e y dedic’e un 
serenata cu entre otro e cancion “e 
fecha glorioso”. Un di e regalonan 
cu mas Mieckey a aprecia tawata 
cu tur su invitadonan a yega na ora 
na su cas pa su celebracion por a 
cuminsa. Esnan cu conoce Mieckey, 
sa cu e ta un señora masha puntual 
y corecto mes. 


Mieckey, keto bay ta un persona 
masha activo den e mundo di faran- 
dula, haciendo trabou boluntario 
pa e.o. Cas di Cultura y mas evento 
rond di Aruba. Mas cu 60 aña, di 
su bida, e ta dedica na sirbi Aruba 
mas tanto pa medio di e farandula 
local. Su amigo- y famianan a desea 
Mieckey feliz cumpleaño y cu e por 
ta mucho mas aña cu nan. 


Ministerio di Naturalesa ta anuncia 


Cambio di fecha pa consulta publico di e concepto di ley di bienestar di animal 


Cumpleaño 78 di Mieckey Gravenhorst 

DURANTE ‘131 Den bo Bario’ e personal di 131 ta hiba infor- 
macion tocante e servicionan di 131 pa e mayornan. E moti- 
bonan pakico e mucha/ hoben por tuma contacto, orario, 
dianan cu por tuma contacto y cu e servicio ta anonimo y 
gratis, ta informacion cu durante ‘131 Den bo Bario’ ta ser 
duna na e mayornan. 131 ta un aliado di e mayornan den 
educacion di nan yiunan. 


Banda di duna informacion tocante e servicionan di 131, 
e personal di 131 ta tene un combersacion cu e mayornan 
tocante diferente desaroyo bao di nos mucha y hobennan y 
e reto cu mayornan ta encontrando pa cu educacion di nan 
yiunan. 


N’e adresnan cu encontra mayornan ta hiba un combersacion 
tocante e servicionan di 131. Tambe ta laga un pamfleta cu 
informacion tocante e servicio di 131 na tur adres. 


E aña aki e personal di 131 a bishita 10 bario den dife- 
rente districto. E barionan cu a bishita ta: Semelerstraat y 
vencindario, Bushiri, Madiki, Madiki Kavel, Seroe Patrishi, 
Tarabana, Cura Cabai Zuid, Village y De Vuyst. Durante 131 
Den bo Bario a logra di bishita 1206 adres. 


E personal di 131 ta ser ricibi calurosamente den e barionan. 
E mayornan cu cual a logra hiba un combersacion a expresa 
nan sosten na e servicionan di 131 y aprecio pa e sosten di 
131 na nan. Fundacion Telefon pa Hubentud Aruba ta suma- 
mente contento di e manera cu nos a ser ricibi den e barionan. 


E servicio na nos mucha y hobennan por ser duna danki 
na sosten di Setar N.V, Aruba Airport Authority N.V. y The 
Salamander Group. 


Pa mas informacion tocante di 131 Den bo Bario por tuma 
contacto cu 131 via nos website: 131.aw, facebook: https:// 
www.facebook.com/aruba.131/, e-mail: 131aruba@gmail. 
com of telefon 5886138/ 5884011. 


Pa di 10 aña consecutivo 131 a organisa ‘131 Den bo Bario’ 

TABATA manera un treat cu e organisa pa e 
creadornan di Rock ‘n Rock, Sketch Advertising, p’e 
comunidad rockero y Heavy Metal di Aruba, ora cu 
a anuncia cu e banda Viscera Trail, directamente fo’i 
Israel, lo bin presenta na Aruba y finalmente diasabra 
cu a pasa, den un Medusa (ex-Cellar) completamente 
yen, a sa di presenta nan hitnan den e genero di Death 
Metal. 


Sin lubida e famoso mosh pit, e publico a yega Medusa 
caminda cu Dark Shores y After Dark a haci un tremendo 
presentacion prome cu e acto principal di Viscera Trail. 
E comunidad Rock di Aruba no ta uno grandi pero si 
activo den su musica, Varios banda aki na Aruba sin 
mucho promocion den prensa, sa haci nan presenta- 
cionnan den diferente club nocturno y ta yama aten- 
cion di tanto local como turista, amante di rock. 
Awo nos ta pendiente p’e Rocktober Fest y hopi mas 
actividad p’e comunidad rock di Aruba. Keda pendi- 
ente pasobra AWEMainta lo ta on top of it, informando 
e comunidad di Aruba cu e Rock Scene ta mas bibo cu 
nunca. 


Ken ta Viscera Trail 
Viscera Trail a wordo forma na Kfar Saba, Israel na 
juli di 2022 pa Tomer Hasenfratz. E meta ta pa forma 
e “sickest band” cu a yega di sali for di e Pais Santo y 
trece e mensahe brutal di Death Metal n’e publico local. 
E banda a conoce diferente line up y a saca un demo 
na 2002 (Roadkill), un debut album na 2005 (Piled up 
Dead) y un di dos album na 2009 (Humiliation-Ridden 
Evisceeration), un EP na 2013 (Treats of Torture) y un 
full lenght (The Sound of Musick), cu a sali na 2020. 


E banda a milita den diferente tour y fest rond Europa, 
Merca, Australia, New Zealand y Asia cu e “East 
Infection” Tour na mei/juni 2016 consistiendo di 12 
pais, haciendo nan e prome touring band pa toca na 
Mongolia y “The Horrific Pacific” tour na februari/ 
maart 2018, haciendo nan e prome banda musical 
pa toca na Tahiti situa den French Polynesia y New 
Caledonia. 


Viscera Trail ta conoci pa su shownan hyper energetic 
y super entretenido cu nunca ta cansa pa sorprende e 
publico. 


Y diasabra a presenta na nos isla chikito cu un magno 
presentacion cu a laga henter e “Arubian Rock Scene” 
den shock cu nan presentacion. 


Manera un cherry rib’e bolo 


Comunidad Rock a responde n’e magno evento di Viscera Trail diasabra 

DEN diferente reunion den Parlamento Minister Rocco Tjon, 
encarga cu Husticia y Asuntonan Social, a indica cu desde 
cu el a asumi responsabilidad, el a experencia e necesidad 
pa uni tur actor cu ta traha cu salud mental bou di e capa di 
su ministerio. 
Esaki mirando e complehidad cu maneho di salud mental ta 
trece cu ne, y tambe cu salud mental mas y mas ta wordo 
relaciona cu ambos di su carteranan. Na December 2021 
a oficialisa e union cu firmamento di e samenwerkingspro- 
tocol GGZ Aruba door di FADA, HAVA, Stg.Hunto, Respaldo 
y Ministerio di Husticia y Asuntonan Social. Trahando cu 
un structura nacional caminda tur partners ta traha hunto 
nos por duna contenido na prevencion, cuido (basico y 
specialisa) y “nazorg” eficiente y efectivamente. Esaki sigur 
mirando e scarsedad di fondo y profesionalnan. 


Tres aña pasa, simultaneamente cu e proceso akiriba 
menciona, cu asistencia di PAHO (Pan American Health 
Organization) a diseña un roadmap pa Aruba, di con tin cu 
bay atende cu salud mental. E roadmap ta stipula un ruta di 
10 aña, esta di 2021 te cu 2031. Pa realisacion di e roadmap 
aki Minister Tjon a institui un “steering committee” (stuur- 
groep) cu ta consisti di tur stakeholders di e veld, pa di e 
forma ey por traha riba diferente tereno manera legisla- 
cion, financiamento, structura, desaroyo profesional di tur e 
profesionalnan cu ta traha den e veld, pero tambe sigur mes 
importante e parti di prevencion. 


Recientemente a keda presenta un investigacion a wordo 
conduci cu yama “STEPS”. E investigacion aki a tene cuenta 
cu aspectonan di salud mental, y a base di e resultadonan di 
e investigacion a traha un plan di accion di con Aruba lo bay 
atende cu e diferente reto y metanan cu a wordo treci padi- 
lanti. Alabes a base di e resultadonan aki, conhuntamente 
cu PAHO lo bay evalua e roadmap y percura pa e adapta- 
cion/cambionan si esaki ta necesario. 


Como sociedad nos mester ta consciente cu nos mester 
concentra hopi riba prevencion. Ta sumamente importante 
pa kibra e silencio y e taboo pa loke ta trata salud mental. 
Crea e condicionnan caminda esnan cu mester di ayudo ta 
sinti nan mes comodo pa haci esaki. Mester kita e stigma 
di berguensa. Retonan social pa cu salud mental ta algo 
mundial, y como pais nos tambe mester percura pa kibra e 
stigma, pa asina salud mental por bira un topico normal den 
nos sociedad. 


Hopi ta e esfuerso realisa y inversionnan aloca den entre otro 
opleiding, curso, materialnan necesario como tambe e parti 
infrastructural. Lastimamente e fruto di e inversionnan nos 
no por mira mesun liher cu nos ta desea pero ta trabounan 
grandi a tuma y ta tumando lugar. Pa menciona algun: 
a y ta sigui amplia e servicio pa cu salud mental y haci’e 
mas accesibel, inicio di e opleiding “Praktijkondersteuner 
Huisartsen Geestelijke Gezondheidszorg”, a amplia e cuido 
cu introduccion di fact teams y crisidienst (cu ta consisti 
di profesionalnan cu ta 24 ora pa dia disponibel pa atende 
cu incidentenan), a realisa diferente inversion den preven- 
cion, inversion den optimalisacion y pa sigui hisa e nivel di 
capacitacion di e personal den e sector aki, a certifica profe- 
sionalnan den multidimensioneel familie therapie, a inicicia 
e proceso di adaptacion di e “krankzinnig verordening”, a 
organisa mental health conference, ta trahando duro y riba 
nivel nacional pa bin cu un enfoke mas compasivo, inclu- 
sivo y efectivo pa cu cuido di salud mental, a inverti den 
infrastructura (a construi edificio nobo pa Stichting Hunton 
a Dakota, Renovacion di Centro Colorado etc) cu a haci inte- 
gracion fisico di locual ta psikiatria y tratamento di adiccion 
bou di un solo dak y asina nos por sigui menciona. 


Meta di tur e proyecto y inversionnan aki ta pa logra cu cuido 
di salud mental ta bira mas accesibel, inclusivo y efectivo 
pa un y tur. Mi ta uni mi mes na e yamada di Minister Tjon 
pa accion, pa cada un di nos yuda cu e parti di conscienti- 
sacion di salud mental, pa nos sostene esnan rond di nos 
den nan momento di necesidad y pa contribui na un comun- 
idad caminda ningun hende ta keda atras pa motibo di prob- 
lemanan di salud mental of di adiccion. Door di esfuersonan 
colectivo e vision aki lo por wordo completamente realisa 
na bienestar di esnan cu ta enfrentando desafionan di salud 
mental y adiccion. 


Parlamentario Shailiny Tromp-Lee (MEP): 


Inversion den nos profesional y instancianan 
ta muestra di e importancia di salud mental 

DIALUNA anochi Prome Minister Evelyn Wever-Croes hunto cu 
Minister Endy Croes, Minister Ursell Arends y Parlamentarionan Setty 
Yarzagaray, Darlaine Guedez Erasmus, y Ricky Hoek tabata presente 
na John F Kennedy Educenter pa lansamento di material educativo 
“Mi Mascota”. Prome Minister a splica cu e proyecto aki a inicia bou 
di ministerio di enseñansa, cu e meta pa traha material educativo pa e 
scolnan. 


E buki “Mi Mascota” a wordo traha door di un ekipo di profesional, 
cu a sa di entrega un buki di calidad halto y di bon contenido. Prome 
Minister a expresa cu e material importante aki ta yen’e di hopi emocion, 
pasobra na Aruba e problematica di specialmente cacho riba caya ta 
uno cu Gobierno a bin ta lucha cu ne pa hopi aña. 


Hopi t’esnan cu ta critica Gobierno pa e cachonan riba caya, pero ta 
importante pa comunidad sa cu e responsabilidad no ta solamente den 
man di Gobierno, sino tambe di e doño di e cacho. Y e unico manera 
pa bringa esaki ta pa cuminsa na siña nos muchanan di jong caba e 
responsabilidad di tin un mascota. E material educativo aki ta yuda na 
crea ciudadanonan di futuro pa ta mas responsabel na momento cu tin 
un mascota. 


Muchanan en particular ta gusta tin un “puppy” pa hunga cu ne, pero 
na momento cu e cacho bira grandi, tin e tendencia di hala e cacho aki 


un banda y busca otro puppy. Esaki sigur no ta e manera corecto pa 
trata e mascotanan. P’esey e material aki ta hopi importante pa siña 
nan con pa trata nan mascota y e deber cu ta bin cu e mascota. 


“Mi ta felicita Minister Endy Croes y ekipo cu a haci esaki posibel. Un danki 
na Minister Ursell Arends pa su esfuerso den bringa e problematica aki, cu 
ta uno compleho y cu hopi faceta. P’esnan cu ta gusta lesa buki, sa cu no tin 
nada mas dushi cu habri un buki y haya e holo di e buki specialmente si e ta 
nobo pasobra bo lo les’e cu hopi mas smaak. 


Mi ta sigur cu e buki aki lo duna cada un di boso e sentimento necesario 
pa asina hunto compromete pa ta doñonan mas responsabel di un mascota. 
Masha pabien y hopi exito na tur e scolnan cu lo bay uza e buki bunita aki”, 
Prome Minister a expresa. 


Prome Minister: “Ban crea doñonan di mascota responsabel” 


A lansa material educativo pa scolnan “Mi Mascota” 

DEN conexion cu celebracion Dia di Prensa diadomingo 1 di 
september, Gobierno di Aruba a extende un invitacion dialuna 
mainta pa felicita nan y specialmente duna prensa di Aruba 
gradicimento pa e trabou cu nan ta desplega den nos comunidad. 
Minister di Finansa y Cultura, Xiomara Maduro a dirigi palabra 
masha bunita na cada prensa presente enfatisando cu prensa ta 
un di e pilarnan di nos comunidad cu ta facilita informacion pa tur 
ciudadano. Minister Maduro a haci comparacionnan entre prensa 
y politiconan den gobernacion. 


E mandatario di finansa y cultura a remarca cu ta importante pa 
ta consciente semper di e rol cu prensa tin den su man. Esaki ta 
un derecho cu prensa ta haya a pesar cu na Aruba no tin leynan 
cu ta indica cua ta e caminda y con leu por bay. Comparando cu 
e politico den gobernacion cu ta haya un derecho den su man pa 
haci un trabou pero esaki ta wordo limita cu leynan. Y mescos cu 
e politico, prensa tin e compas moral pa indica cua ta e limitenan 
den expresion y den duna informacion. 


Un otro comparacion cu Minister Maduro a trece dilanti ta cu 
mescos den politica, hopi biaha bo ta para bo so ora cu mester 
tuma decisionnan, abo cu Dios, y hopi biaha ni coleganan ta para 
banda di bo. Den casonan asina ta mescos pa prensa tambe, 
sabiendo cu den bo man bo tin un poder y responsabilidad hopi 
grandi, specialmente si no ta limita pa leynan, ta e compas moral 
ta bira e guia pa tuma decisionnan den tur situacion. 


Con bo ta pensa, actua y kico bo ta sinti cu ta bon conforme con 
bo ta hiba bo bida, ta locual cu ta depende kico lo sali for di bo 
pen of di bo stem. Mescos pa e politico, su pen y su stem ta e 
instrument di mas importante cu e tin, pa prensa esaki no ta dife- 
rente. 
E trabounan cu cada di miembronan di prensa y e politico ta haci 
pa e comunidad, ta di iguala. Tur dos ta importante. Mescos cu no 
ta tur hende ta gusta e trabou di tur politico, no ta tur hende ta 
gusta tur prensa. Pero realidad ta tambe cu nos tur tin cu convivi 
cu otro den un comunidad chikito. Den bida y den e trabounan 
aki, nos no por tin solamente bon experencianan. Ta e mal exper- 
encianan ta conscientisa nos cu tin e bon experencianan. Esaki ta 
e balansa den cada trabou. 


E trabou pa informa un comunidad ta hopi importante. E trabou 
di educa ta mas importante lagando sensacionalismo un banda 
pa hala mas atencion di hende, pero cu informacionnan cu no ta 
noticioso. Den un comunidad chikito, semper mester corda kico 
e poder den bo man ta, kico e noticia ta y con bo ta scoge pa uza 


esaki den comunidad. Esaki ta hopi importante, pasobra e infor- 
macion por lanta of e por kibra un sociedad. 


Minister Maduro ta felicita tur miembro di prensa riba nan dia 


special, Dia di Prensa y ta gradici nan pa e trabounan cu nan ta 
haci pa mantene nos pueblo informa. “Corda semper cu locual cu 
boso haci, boso ta ricibi bek multiplica. 


Esaki no ta un ley di politica sino un ley di bida y di universo cu 
ta existi prome cu nos y lo keda existi despues di nos. P’esey 
ta importante pa nos informa corectamente. Sa cu boso trabou 
ta wordo aprecia y balora pa cada minister di Gabinete Wever- 
Croes. Keda semper cu boso bon intencion pa informa nos comu- 
nidad. 
Keda den e balansa profesional y laga boso compas moral sigui 
guia boso den e trabou pa informa y educa nos comunidad. Nos 
sa cu boso trabou no ta facil y no tin orario fiho hopi biaha. Danki 
pa ta parti di informa nos comunidad y yuda fortalece nos pueblo 
cu veracidad”, Minister Maduro a expresa. 


Den conexion cu celebracion Dia di Prensa 


Minister Xiomara ta felicita y gradici cada miembro di prensa na Aruba 

RECETA DI DIA 


BARIATRIC Rolls ta un opcion dushi y saludabel diseña 
specialmente p’e personanan cu a pasa door di un cirugia 
bariatrico of cu ta busca un alternativa abao den carbs y rico 
den proteina. E rollsnan aki suave y esponhoso ta traha cu 
ingrediente cu ta aporta un balor nutricional halto, promovi- 
endo e saciedad sin compromete e sabor. Perfecto pa cual- 
kier momento di dia, bariatric rolls por ta compaña cu bo 
reyeno faborito pa crea un bocadushi cu ta mesun nutritivo 
como satisfactorio 


Ingrediente 
1 cup di hariña di almendra 
2 cuchara di protenia di lechi (whey protein) sin sabor 
2 cuchara di psyllium husk (casca di psyllium) na polvo 
1 telep di baking powder 
½ telep di salo 
1 cuchara di binager di appel 
2 blanco di webo 
½ cup di awa cayente 
Simia di sesameof chia pa decora (opcional) 


Instruccion 
1. Prepara e forno: Prekeinta e forno na 180°C (350°F) y 
prepara e teblachi pa horna cu papel pergamino of baking 
sheet. 


2. Mescla e ingredientenan seco: Den un comchi grandi, 
combina e hariña di almendra, e proteina di suero, psyllium 
husk, ;polvo di horna y salo. Mescla bon pa sigura cu tur e 
ingredientenan ta bon distribui. 


3. Añadi ingrediente likido: Agrega e apple vinegar (binager di 
appel), e blanco di webo n’e ingredientenan seco. Pocopoco 
agrega e awa cayente mientras cu bo ta mescla. E mansa 
mester bira diki y sponzig rapidamente. 


3. Forma e rolnan: Parti e mansa den porcion igual y forma 
bolita chikito of rol cu bo mannan muha pa evita cu e mansa 
ta pega. Pone nan den un teblachi pa horna prepara. 


5. Decora y horna: Si bo ta desea, basha e simia di sesame 
of chia riba e rolnan pa añadi textura y sabor. Horna den e 
forno prekeinta durante 25-30 minuut of te ora cu e rolnan 
ta bruin y cushina paden. 


6. Laga fria y sirbi: Laga e rolnan fria riba rack prome cu 


sirbi. Bo por disfruta di nan nan so, cu bo reyeno faborito 
of como subsituto di e pan cu bo tabata come tur dia. 


Sugerencia 
E rolnan aki bo por warda den un container hermetico den 
frigidaire durante algun dia of vriesnan pa conserva nan pa 
mas tempo. 
Purba di añadi condimento fresco manera rosemarijn of 
tomijn n’e mansa a un toke extra di sabor. 


Disfruta di e Bariatric Rolls dushi y nutritivo, ideal pa un 
dieta balansa y saludabel. 


Bariatric rolls 

NOS frontera ta bon cera, bon proteha, contra maldad, 
contra cosnan ilegal manera droga y arma, y tambe hende 
cu kier drenta ilegal, aunke de bes en cuando tin locual nos 
por yama “Spooky Boats” ta drenta cu ta wordo haya, pero 
esnan cu tabata na bordo a disparce, of e boto a kibra, 
pero un biaha mas esnan cu tabata a bordo no ta aparece. 
No tin ningun rastro si nan a logra yega tera of si nan a 
muri hoga, cual ta algo hopi tristo. 


Pero ora ta trata di nos frontera Spiritual, ta parce manera 
nos ta mop cu cranchi habri, pasobra tur cos ta posibel, 
hende ta kere den tur sorto di bagamunderia, y maldad, 
pasobra hende tin libertad pa kere den tur clase di 
bagamunderia aunke e ta hiba na perdicion. 


Den e baho mundo Spiritual caminda Dios no ta wordo 
respeta, hende ta haci y deshaci no ta importa cuanto 
placa wordo kita for di e cliente y no tin ley pa proteha 
ningun hende, pasobra ta un hende mes ta habri porta pa 
diabel y su compinchinan drenta , y daña nan matrimonio, 
cas y famia. 


Tur hende ta na altura cu tin ritualnan hopi costoso ta 
bayendo rond, y cada dia tin hende ta busca mas forma pa 
coy e hende cabes abao, pasobra nos frontera ta habri pa 
esey, pero palabra di Dios, ta bisa ay di esnan cu ta haci y 
esnan cu ta participa den tur clase di wega diabolico, 


Den e buki di Revelacion, of Apocalipsis ta para skirbi den 
capitulo 21:8 bisando: 
Ma e cobarde-, e incredulo-, e abominabel-, e matado-, 
e fornicardo-, e hacido- di bruha, y e adoradonan di Dios 
falso, y tur gañado, nan parti lo ta den e lago cu ta kima cu 
candela y suafel, cual ta e di dos morto. 


Y Señor ta bolbe avisa un biaha mas den mesun buki di 
Revelacion of Apocalipsis capitulo 22:12-15 bisando: Mira 
Mi ta bin pronto, y Mi recompensa ta cu Mi, pa duna cada 
hende segun loke e a haci. Ami ta E Alfa y e Omega e Prome 
y e Ultimo, e Principio y e Fin. 


Bendiciona t’esnan cu ta laba nan pañanan, pa nan tin 
derecho riba e palo di bida, y pa nan por drenta e stad door 
su portanan. Pafo e cacho-, e hacido- di bruha, e forni- 
cado-, e matado- y e adoradonan di Dios falso, y tur esnan 
cu ta stima y ta practica mentira. 


Of boso no sa cu boso curpa ta tempel di Spirito Santo, 
kende ta den boso, Kende boso tin di Dios, Y cu boso no ta 
pertenece na boso mes. Pasobra boso a wordo cumpra pa 
un prijs, p’esey glorifica Dios den boso curpa (1Corintionan 
6:19-20), 


Boso no sa cu boso ta tempel di Dios y cu e Spirito di Dios 
ta biba den boso? Si un hende destrui e tempel di Dios. 
Dios lo destrui’e. Pasobra e tempel di Dios ta santo, y esey 
ta loke boso ta (1Corintionan 3:16-17). 


E Spirito Santo di Dios ta Dios mes , p’esey E ta esun di mas 
poderoso tanto den cielo, como na tera, den lama y bao di 
tera, pasobra ningun hende mester lubida cu e angel a bisa 
Maria:Spirito Santo lo bin riba bo, y e poder di e Altisimo lo 
sombrabo: y pa e motibo ey Esun Santo cu tin cu nace lo 
wordo yama e Yiu di Dios. 


Ta tempo pa hende stop di kere den mentira y kere den 
Dios. 


Fortaleza pa Famia 


Sinceramente, Pastoor Marcel Balootje 


E poder di e spirito santo di Dios, contra e mentira di bruheria 

CADA 4 di september, e ciudad di 
Palermo, riba e isla di Sicilia, ta bisti 
di fiesta pa honra nan patrono, Santa 
Rosalia, conoci cariñosamente como 
“La Santuzza”. E festividad aki cu tin 
reis historico y cultural profundo, ta 
un di e celebracionnan mas importante 
di e ciudad, reuniendo miles di fiel y 
turista den un homenahe yena di fe, 
devicion y tradicion. 


Santa Rosalia, un hoben naci na final di 
siglo XII, a renuncia na su bida di privi- 
legio pa dedica na Dios como un soli- 
tario den e seronan di Palermo. Segune 
tradicion, el a biba den un cueba den 
Monte Pellegrino, caminda el a muri 
den soledad cerca di aña 1166. 


Su historia a keda den olvido te na aña 
1624, ora cu Palermo a wordo azota 
pa un devastador epidemia di pester. 
Memey di e sufrimento y e desespera- 
cion, un jaagdo ya a Vincenzo Bonelli 
tabatin un vision di Santa Rosalia, 
kende a indic’e unda su restonan tabata 
den e cueba di Monte Pellegrino. 


Despues di a descubri nan, a hiba 
e restonan den procesion door di e 
cayanan di Palermo y milagrosamente 
e pester a cuminsa bira menos. Desde 
e tempo ey, Santa Rosalia a wordo 
proclama como patrono di e ciudad y 
vebera como protector contra malesa 
y desgracia. 


E festividad di dia 4 di september ta un 
dia di devocion profundo na Palermo. 
E celebracionnan a cuminsa cu un 
misa solem den e Catedral di Palermo, 
caminda cu ta warda e restonan di e 
santo. 


A lo largo di e dia, un gran procesion ta 
recore den e cayanan d e ciudad, enca- 
besa pa un estatua di Santa Rosalia, 
dorna cu flor y bela, cu ta hiba den un 


mahestuoso kitrin lastra p’e fielnan. 
Durante e recorido, e habitantenan 
di Palermo ta resa y canta himno na 
su honor, recordando e milager cu a 
convirtie den su salbado. 


Fuera di e actonan religioso, e festiv- 
idad tambe ta inclui un serie di evento 
cultural y popular. Den e cayanan ta 
celebra feria, concierto y representa- 
cion teatral cu ta rememora e bida di 
e santo y e milager di e pester. E vuur- 
werknan ta ilumina e shelo di Parlemno 
anochi, marcando e final di un dia yena 
di alegria y recogimento. 


E devocion na Santa Rosalia ta surpasa 
e fronteranan di Palermo. Den e otro 


luganan di Sicilia y entre e comu- 
nidadnan Siciliano rond mundo, su 
nomber ta sinonimo di speransa y fe. 
Pa hopi, Santa Rosalia ta un guia spir- 
itual, un figura cu ta inspira fortalesa 
na adversidad, recordando semper cu 
e poder di fe pa supera e pruebanan 
mas dificil. 


Tur aña, dia 4 di september, Palermo 
ta rebiba e historia di e milager y devi- 
cion. 


E ciudad completo ta uni den un acto di 
fe y celebracion, honrando e santo cu, 
desde su retiro na Monte Pellegrino, a 
salba su pueblo y a gana un luga eterno 
den e curason y di tur e Palermitanonan. 


E Santuzza di Palermo, protector di e ciudad y simbolo di speransa 


Awe ta dia di Santa Rosalia 

“Dios ta amor y amor ta Dios, Maske mi no ta na e mundo aki, 


tur dia lo mi ta banda di boso Curason, mi por stens di loke 


Señor ta hasi”. - Salmo 33 


Cu dolor na nos curason y agradecido pa tur loke e la significa 


pa nos A bay sosega den brasa di Altisimo nos Mama, Wela, 


Bisawela, Tatarawela, Ruman y Tanta stima 


Sra. Vuida Angelina 


Danjo-Koolman 


Mihor conoci como “Angelica”, “Ca”, “Mamaca” 
Salida di solo 25-07-1929 Bahada di solo 01-09-2024 


Su tata y mama: † Tarcisio Koolman y † Basilia Koolman 


Na nomber di su casa: † Amador Danjo 


Yuinan: Eugenio y Elly Danjo na Hulanda 
Rufina Danjo y Kesito Antoine 
Maria Danjo 
† Jacinto Danjo 
† Bernadeta Danjo 
Sonia (Anchi) Danjo 
† Raphael Danjo 


Nieto/a nan: Edmund Ras 
Jennifer Ras 
Andrew Ras 
Irene y Eduard Pimentel-Delaney 
Nathalie y Sergio Morillo-Delaney 
Karina Delaney y Marco Tromp 
Daphny y Leonel Semerel-Danjo 
Frederick Danjo na Hulanda 
Daverick Danjo y Clarice Delaney 
Desiree Dos Reis y Sergio Marin 
Angelique (Julisa) Dos Reis y Otwyn Houtman 
Sidney Dos Reis 
Stacey Danjo y Jason Wever 
Bisanieto/a nan: Gwendelynn Ras 
Kevin y Shaira, Katherine, Karla Castillo Rios 
Jean-Carla Ponson 
Sean Delaney 
Kyrah, Edwin Pimentel 
Rigel y Yanaika, Edeline y Joward y Sergaine Morillo 
Cindy y Timothy In‘tVeld, Keeley, Kyon Maduro 
Sean Rasmijn y Leom Semerel 
Nathan Dos Reis y Destiny Marin 
Angelain Martis, Adriano, Isabella, Gionathan y Guilio Girelli 
Lisandra Dos Reis 
Kacey-Ann y Kaylen Dania 


Tataranieto/a nan: Jeanuel Nuñez Garcia y Savior Profet 
Alexia Lanoy y Mavi-Lena In’tVeld 
Alexandra Thiel 
Ashton Martis 


Su rumannan: † Reineta Koolman y famia 
† Vdo. Jacobo (Coco) y Lucila Koolman y famia 
† Rosalia Koolman y famia 
Vdo. Teodoor (Doy) Koolman y famia 
Sra. Vda. Cecilia (Dichi) Everon-Koolman y famia 
Leoncio (Joonchi) Koolman y famia 
Sra. Vda. Annamaria Tromp-Koolman y famia 
† Reinaldo (Nais) Koolman y famia 
Sra. Vda. Lucia Smit-Koolman 


Manera yiu: Alberto Castillo Rios y Juan-Carlos 
Ponson 


Sobrino/a nan, Primo/a nan, Comer y Comper nan, Bisiña nan, 
Amigo/a nan 


Su ihanan: Margarita (Rita) Koolman, Irena Maduro, Rosalia 
Kock, Luis Mathilda, Diana Danjo, Emelina Thiel, Armando 
Koolman 
Su prima nan mas yega: 
Sra. Vda. Emelina (Mina) Loopstok-Koolman y famia 
Sra. Vda. Marianita Gomes-Koolman y famia 


Su bon bisiñanan: Famia Krozendijk 
Amiga nan di cas: Nelfa Gomes y Norka Wernet 


Demas famia: Koolman, Danjo, Ras, Delaney, Pimentel, Morillo, 
Dos Reis, Castillo Rios, Ponson, Maduro, Semerel, Martis, Girelli, 
Marin, Dania, Angela, Lanoy, In‘tVeld, Nuñez, Profet, Tromp, 
Smit, Everon, Webb, van der Werf, Bermudez, Grant, Chayadi, 
Boekhoudt, Mathilda, Croes, Odor, Coffie, Loopstok, Albertsz, 
Curiel, Geerman, Gomes y demas famia cu ta mucho hopi pa 
menciona. 
Despensa nos si den nos tristeza nos por a lubida algun familiar 
of conocir. 


Ta invita pa e acto di condolencia cu lo tuma lugar dia: 
Diahuebs 5 Di September 2024 di 7’or pa 9’or p.m. na Aurora 
Funeral Home. 


Ta invita demas famia, bisiña, amigo- y conocirnan, pa e Acto 
di Entiero cual lo tuma lugar Diabierna 6 Di September 2024, 
for di 2or pa 4’or di atardi na Misa Imaculada Concepcion na 
Santa Cruz. Despues lo ta saliendo pa santana Katholiko na 
Santa Cruz. 


Mi bida ta manera un rosea: tempo ta bula lihe 


nos ta bay. 


Bou di e hala nan di Dios mi ta sigur! 


Cu inmenso dolor na nos curason pero conforme 
cu boluntad di Dios,nos ta anuncia fayecimento 


inespera di nos yui stima: 


Derwin Jiomar 
Dionne Ponson 


*09-09-1991 - †29-08-2024 


Na nomber di su 
Mayornan: 
Dean y Selia Ponson-Bernabela 


Rumannan: 
Dinaida y Johan Lopez-Ponson y famia 
Dianne y Michaëllo Martilia-Ponson y famia 


Ruman di crianza: 
Juvanni Richardson 


Yiunan: 
Diziara Ponson 
Dilaine Ponson 
Divon Ponson 


Su tanta grandi cu ta manera un mama: 
Swinda Pom 


Demas Tanta y Omonan 
Madrina Y Padrinonan 


Sobrino y Sobrinannan: 
Lizienne Bello y Jeanoir Dijkhoff 
Jovi Lopez 
Lixjandra Bello y Roderick Tromp 
Lyah Lopez 


Su compañera: 
Karly-Mar Vizcaya y famia 


Primo y primanan na Aruba, Hulanda, Dubai y 
Cyprus 
Acto prima y primanan na Aruba y Hulanda 


Famianan: na Boneiro 
Famianan Bracho, Lopez, na Venezuela y Merca 


Tur maestra y maestronan cu a atende Derwin 
den su trayectoria cortico di bida 


Tur su coach nan y amigonan di Baseball y 
Dragracing. 
Empresa/ Companianan caminda cu e la traha 
Su amigonan di Wernetstraat, Congoweg demás 
brothernan y sisternan 


Demás famianan: 
Ponson, Bernabela, Albertus, Lopez, Martilia, 
Richardson, Pom, Maduro, Thodé, Moebin, Dirksz, 
Hoek, Arrindell, d’Aguiar, Ilario, Janga, Chan, 
Panneflek, Tromp, Jimenez, Vizcaya, Oduber, 
Charles, Boekhoudt, Bracho. 


Ta invita tur bisiña y conocirnan pa asisti na e 
acto di entiero cual lo tuma lugar, diasabra 7 di 
september 2024 di 9:00 pa 11:00 am na misa St. 
Teresita SN, después lo sali pa Santana católico 
na San Nicolaas. 


Bistuario: E defunto su palabra tabata hombo 
bin manera bo ta. 


Despensa nos si den nos tristesa nos por a lubida 
algún famia of conosir. 


Famia ta lamenta cu después di entiero no por 
ricibi bishita na cas 


“Señor ta mi wardador, Mi’n tin falta di nada. 
Den cunucu di yerba berde e ta poni sosega. 
E ta hiba mi na awa trankil, Pa mi bolbe haya 


forsa”. - Salmo:23 


Cu inmenso tristeza na nos curason nos ta 


participa fayecimento di nos 


Mama, Wela, Bisawela, Ruman y Tanta: 


Sra. Aura 


Quandus-Lacle 


Mihor conoci como “Aurita” 


* 24 Augustus 1933 - † 31 Augustus 2024 


Na nomber di su: 
Esposo den Feliz Memoria: 
† Nicolaas Quandus 
Yiunan: 
Ermo y Alba Quandus – Morillo 
Glenda y Hose Tromp – Quandus 
Ludwina y † Pedro Korsen – Quandus 
Julio y † Imelda Quandus – Rustveld 
† Aurelio Quandus 


Mescos un yiu: 
Deta Geerman 


Nieto-/Nietanan: 
Elida y Henry Kransen 
Cesar y Viviana Quandus 
Dario Quandus 
Glenn y Eveline Tromp 
Hose Tromp 
Jesline Tromp 
Eurvin y Nayibe Korsen 
Rianne y Edward Luckhoo – Korsen 
Milly y Peter Mohamed 
Sharine y Alejandro Calderon – Koolman 
Joel y Kathy Fingal - de Palm 
Julika Quandus 
Derick y Ariëlla Quandus – Croes 


Bisanieto-/Bisanietanan: 
Mary-anne, Macael, Angelica, Ismael, Glenisha, 
Ineska, Junior, Jhonjairo, 
Anjelie, Jeandrick, Elizabeth, Ismara, Jhennelly, 
Nicole, Joshua, Roddick, 
Jakeyell, Leah. 


Rumannan: 
† Martina y † Jesus Sneek – Lacle y famia. 
† Damasco y † Virginia Lacle – Eckmeyer y famia. 
Fransisco Lacle y famia. 


Subrino- y subrinanan, primo- y primanan, bisiña, 
amigo- y amiganan, personal di Sint Michael 
Paviljoen afdeling Orquidia 


Demas famianan: 
Quandus, Lacle, Morillo, Tromp, Korsen, Rustveld, 
Kransen, Luckhoo, Mohamed, Calderon, 
Koolman, Fingal, de Palm, Croes, Sneek, 
Eckmeyer, Giel, Geerman 


Ta invita tur famia, amigo, bisiña y conocirnan pa 
asisti na acto di condolenia y despedida cual lo 
tuma lugar 6 September 2024, di 2or pa 4or p.m. 
na Misa Birgen di Fatima na Dakota y despues lo 
sali pa santana na Sabana Basora. 


Nos disculpa si den nos tristesa nos por a lubida 
di menciona algun famia. 
Nos ta lamenta cu nos no lo ricibi bishita di 
condolencia na cas despues di entiero di nos 
defunto stima. 


34 
Diaranson, 4 September 2024 
OBITUARIO 
AWEMainta 


Dios ta nos refugio, 
E ta nos fortalesa, 


El a resulta un yudador den mester. 


Salmo 46:1 


Cu dolro na nos curason, nos ta participa 


fayecimento di nos ser stima: 


Sady Sixto Ignacio 


*06-08-1950 - †28-08-2024 


Acto di entiero lo wordo anuncia despues 


“Señor ta mi wardador, mi’n tin falta di nada 


Den cunucu di yerba berde e ta ponemi sosega. 


E ta hibami na awa trankil, 
Pa mi bolbe haña forsa”. 


Salmo: 23 


Cu inmenso tristeza na nos curason, nos ta 


participa fayecimento di 


Arsenio R. Willems 


Mihor conoci como:“Tilo” 
*02-08-1960 - †28-08-2024 


Acto di entiero lo wordo anuncia despues. 


Kennisgeving van overlijden 


en uitnodiging tot afscheid nemen. 


Met diep leedwezen geven wij te kennen 


dat na langdurig en hevig lijden toch 


vredig is ingeslapen 


Marjan Vermeulen 


Geboren als 


Adriana C. M. Vervenne 


4 Mei 1951 – 30 Augustus 2024 


Aruba - Frans Vermeulen 
Nederland – Susan, Nora en Danique 
Jeroen & Carine, Elise 
Thijs 


Wij nodigen alle familie, vrienden en 
bekenden van Marjan en Frans uit om 
afscheid van Marjan te nemen tijdens een 
uitvaartplechtigheid die plaatsheeft op 
Zaterdagmiddag 7 September tussen 14.00 
en 16.00 uur in de grote zaal van het Aurora 
Funeral Home & Crematory, Cumana #76. 


Lo E seka tur lágrima for di nan wowo, I morto 
lo no eksisti mas: lo no tin nada di rou, nada di 
yoramento, nada di dolo mas, pasobra tur kos 


di antes a pasa bai. - Rev. 21:4 


Ta anuncia fayecimento di: 
Edith Damus 


*07-10-1943 -†31-08-2024 


Acto di entiero lo wordo anuncia despues 


Mi Dios, Mi Señor, Mi Salbador 


Cu Bo amor infinito tenemi den Bo braza 


Ya no tin scuridad 


Unicamente Bo Luz briyando 


Cu dolor na nos curason, nos ta anuncia 


fayecimento di nos ser stima: 


Jacinta 


Sarafilia Thijzen 


Cariñosamente yama “Sara of Tanti Sara” 


*09-09-1942 - †-01-09-2024 


Acto di entiero lo wordo anuncia despues 


Cu inmenso dolor na nos Curazon, nos ta 


anuncia fayecimento di: 


Rosabella R. Fernandes 
do Nascimento-Harms 


Mihor conoci como:” Bea” 


*30-01-1957 † 27-08-2024 


Bea a wordo crema dia 29 augustus 2024 


35 
Diaranson, 4 September 2024 
OBITUARIO 
AWEMainta 


“Señor ta mi wardador, mi’n tin falta di nada 


Den cunucu di yerba berde e ta ponemi sosega. 


E ta hibami na awa trankil, 
Pa mi bolbe haña forsa”. 


Salmo: 23 


Cu profundo tristesa den nos curason, nos ta 


anuncia fayecimento di nos casa, tata, ruman, 


omo, primo y amigo stima: 


Arsenio Rutilio Willems 


Mihor conoci como:“Tilo” 
*02-08-1960 - †28-08-2024 


Na nomber di su: 
Casa: 
Joyce Violeta Willems-Boekhout 


Unico yiu: 
Jayant Arsone Willems 


Mayornan: 
†Julita Willems 
†Mario Willems 


Rumannan: 
Louis Willems y esposa 
Arquimedes Willems y famia na spaña 
Mary-ann Willems, pareha y yiunan 
Irene Willems y yiunan 
Jasmira van der Beek-Willems y famia 
Gilberto Willems y famia 
Allan Willems, Mariela, Marienne 


Suegra: 
†Petra Boekhout 


Swa y cuñanan: 
†Cornelis Boekhout y famia 
Aida Harms y famia 
†Hose Boekhout y famia 
†Rosa Harms y famia 
Ronny Boekhout y famia 
†Chicka Wijshijer y famia 
Lydia Boekhout 
Mario Boekhout 
Modesto Werleman 


Tanta y omo, primo y primanan, ex 
coleganan di Barcelo Hotel 


Demas famia: 
Willems-Boekhout, van Beek, Garcia, Kelly, 
Maduro-Wever, Croes, Lozano, Dominquez, 
Earlineton, Kwidama, Albertsz, Peña, 
Koolman, Werleman, Harms, Henriquez, 
Leon, Tromp y Winterdaal 


Ta invita tur famia, amigo(a)nan y 
conocirnan pa asisti na e acto di entiero 
cual lo tuma lugar Diasabra 7 di September 
2024 for di 2 pm pa 4 pm na Misa 
Inmaculada Concepcion na Sta. Cruz y 
despues lo sali pa santana catolico na Sta. 
Cruz 


Nos disculpa si den nos tristesa nos por a 
lubida un miembro di famia 


Nos ta lamenta cu despues di entiero no 
por ricibi bishita di condolencia na cas 


The Lord is my shepherd,I shall not want. 


Psalm 23. 


With deep sorrow we announce the passing of our beloved: 
Mrs. Violet Irene Cicilia Gibbs 


*28-10-1932 - †28-08-2024 


Husband: †Blasio Nicolas Cicilia (Chiquito) 


Brother in law:Francisco Cicilia (Chico) and fam 


Children: Marlene Gibbs (Molly), Usa 
Rosita Patricia Simon and fam, Holland 
Ricardo Alfonso Gibbs (Carlo), Holland 
Roberto Ramon Simon (betto), Holland 


Grand children: Cythia Violet Gibbs 
Roberto Ramon Simon 
Anthony Jelany Simon, Alysettte Bernabela and fam 


Great grand children: Djovainsly Bernabela, Holland 
Djoraino Bernabela, Holland 
Djoraily Bernanbela, Holland 
Adam Simon, Holland 
Kenzo Simon, Holland 
Noor Simon, Holland 


Brothers: Alberto (Bimbo) Richardson and fam, Aruba 
Ettiene Richardson and fam, St. Maarten 
†Clement Bernard Gibbs and fam, St. Maarten 


Stepbrother: Lambertus Gibbs and fam, Statia 


Stepsister: Monica Gibbs and fam, Holland 


Nephews and Nieces: Tyron Richardson an fam, Holland 
Jomaly Boekhoudt and fam, Holland 
Eugene Richardson and fam, Aruba 
Ettienne jr Richardson and fam, St.Maarten 
Micheilla Richardson and fam, St. Maarten 
Collins U. Gibbs, Statia 
Roosevelt Gibbs, Statia 
Anthony Gibbs St. Maarten 
Elvin Gibbs, Statia 
Cherry de Ruiter Arrindel, Holland 


Great Nephew and Nieces: Steven Arrindell , Statia 
Alfred Arrindell and fam, Holland 
Roberto Richardson, Statia 
Collin R. Gibbs, Statia 
Regina Gibbs, Bonaire 


Great Great Nieces: Subina Gibbs and fam, Statia 
Savanah Gibbs, Statia 


Cousins: Ivon Pompier and fam 
Orelia Pompier and fam 
Olivia Pompier and fam 
Jacks Pompier and fam 
Candic Pompier and fam 
Shirley Pompier and fam 
Cloudett Pompier and family 


Like family: Brenda Princess Simon 
Ann Simon 
Johnny Simon 
Winston Simon 
Malcom and Jullienene and fam 
Snoeky and Susanne and fam 
Gilbert and Ingrid and fam 
Vera and fam 
Jerry and fam 


Bestfriends: Ana Pathoplet 
Teresa Degraf (Sugar) 
Iris Dunlock 
Victor Whilfield 
Celia Dunlock 
Vivian Rivers 
†Martina Sunnerville 
Metlon and fam Arrindell 


Was related to: Gibbs, Cicilia, Simon, Richardson, 
Whitfield, Sommerville, Dunlock, degraf, Boekhoudt, 
Bernabelle, Arrindell. 


Viewing will take place at Pray Funeral Home, San 
Nicolaas Wednesday 4 th of September 2024 from 7pm to 
9pm. 


The funeral service will be held on Thursday 5 th of 
September 2024 from 10am till 12pm at Christ Church 
Methodest Church, Amalia van Solmsstraat 1, San 
Nicolaas. And from there to the cemetery at Sabana 
Basora. 


If we have forgotten to mention anyone, please accept 
our sincere apology. 
We apologize that after the funeral service we cannot 
accept any condolences at home. 


“Lagrima y flornan por seca, pero su 


recuerdonan y tur loke el a haci y significa 
pa nos, lo keda graba pa semper den nos 


mente y corazon” 


Salmo 62:1 


Cu hopi dolor na nos curason pero 
conforme cu Dios su boluntad nos ta 


anuncia fayecimento inespera di nos ser 


stima 


Oscar 


Augustin Bergrok 


Cariñosamente yama “Osca” 


*19 augustus 1954 - †29 augustus 2024 


Na nomber di su: 
Yiunan: 
†Gilbert Conrad y Charlene Marlene 
Bergrok-Geerman 
Gwendeline Silvienne Bergrok 


Nietonan: 
Gilwert Iwan Bergrok - Kimberly Franken 
Dywen Aeshan Bergrok 


Ex Casa: 
Silfia Erasmus 


Mayornan: 
Melius (Nel) y † Antonia Bergrok-Quandus 


Rumannan: 
Edgar (Ga) Bergrok 
Geraldine (Gina) Bergrok- Willmard (Gino) 
Solognier 
Elaine 


Sobrino: 
Erwin Bergrok, Daniel Bergrok, Ashwin 
Bergrok, Ashmar Bergrok, Ashberg Bergrok, 
Ashanthe Solognier 


Bon bisiña: 
Famia Bermudez 


Tanta y omo(nan), prima y primonan y 
yiunan, tur su ihanan, padrino y madrina, 
comer y compernan, amiga(nan) y 
amigo(nan), conocirnan y bisiñanan di 
Boegoeroei. 


Demas famia: 
Bergrok, Quandus, Erasmus, Geerman, 
Solognier, Franken, Gomez, Tromp, 
Bermudez, Britten, Guedez, Leest, Toms, 
Burke, Van der Valk, Van Leeuwen, Kooistra, 
Eckmeyer, Voss, Hoek, Farro, Giel 


Ta invita pa e acto di despedida cu lo 
tuma lugar diarason 4 september na Aurora 
Funeral Home & Crematory di 9or pa 11or di 
mainta. 


Acto di cremashon lo tuma lugar den seno 
familiar. 


Despues di cremashon no ta ricibi bishita di 
condolencia na cas. 


Nos disculpa si den nos tristesa nos por a 
lubida cualkier persona. 


